text:
Nýggir uppsparingarmøguleikar í Eik15-04-2011
Eik bjóðar kundum sínum fleiri ymiskar uppsparingarmøguleikar. Alt eftir, hvussu nógv ein vil at spara upp og hvussu leingi, ein velur at binda peningin. Nýggju fastrentukonturnar geva t.d. upp í 2,6 prosent í fastari rentu fyri pening, sum verður bundin í tvey ár
Leyst starv: Kredittleiðari til Eik11-04-2011
Eik sóknast eftir dugnaligum og royndum kredittleiðara. Freistin at søkja er 28. apríl
Nýggjur fyribilsstjóri í Eik06-04-2011
Heini Joensen er settur fyribilsstjóri í Eik inntil Súni Schwartz Jacobsen tekur við starvinum sum stjóri í Eik
Eik fingið nýtt móðurfelag06-04-2011
TF Holding hevur í dag endaliga yvirtikið 70 prosent av partapeninginum í Eik Banka Føroya, og aðalfundurin hevur valt nýggja nevnd í bankanum
Visa Electron-kort útgingin31-03-2011
Eftir 31. mars ber ikki longur til at brúka Visa Electron-kort. Kortini eru útgingin og sperraði


c: text/html

text:
Føroyskir rógvarar gera um seg til EM í inniróðri í Amsterdam
Teir sjey føroysku rógvararnir, sum Róðrarsamband Føroya tók út til at luttaka í EM í inniróðri hava veruliga gjørt um seg í Amsterdam har kappingin varð hildin í dag 9. desember.
Byrjað var longu klokkan hálvgum níggju føroyska tíð, tá ið menninir skuldu í eldin. Her gjørdist talan um tvær gullmedaljur og tvær silvur medaljur. Teir báðir Magnus Madsen og Jens Kristian Dam vunnu báðir gull, meðan Toni Dam og Bergur Dam Jensen vunnu silvur. Her kann nevnast, at Magnus vann sín bólk sera sannførandi við 17 sekundum og Jens Kristian vann somuleiðis ein tryggan sigur við fýra sekundum.
Hjá Toni gjørdist talan um ein sera spennandi róður og ein ikki minni spennandi endaspurt, har Toni tíverri gjørdist júst ov stuttur til gullmedaljuna við einans 0,6 sekundum. Bergur róði somuleiðis ein sannførandi róður, og gjørdist talan um eina trygga silvurmedalju seks sekund frammanfyri nummar trý.
Hjá kvinnunum, sum kappaðust fyrrapartin gjørdist talan um gullmedaljur til bæði Elsu Magnussen og Ingibjørg Thomsen. Elsa róði ein sera sannførandi róður frá byrjan til enda og var hon áleið 200 metrar frammanfyri næsta kappingarneytan, tá ið hon fór um málstrikuna. Í bólkinum hjá Ingibjørg var talan um tætta kapping, men vann Ingibjørg bólkin við áleið tveimum sekundum. Síðsti føroyski luttakarin Sarita Hansen, luttók í opna lættvekts bólkinum hjá kvinnum, ið vanliga er ein bólkur við sera høgum støði og var støðið í ár eisini høgt. Sarita megnaði tó eitt flott fjórða pláss.
Forkvinnan í Róðrarsambandinum Annika V. Dalsgarð fegnast um góðu úrslitini og vísir hon á, at rógvararnir hava lagt sera nógv fyri upp til kappingina og er hetta ein staðfesting av, at føroyskur inniróður og luttøka í altjóða kappingum er komin fyri at vera.
Tíðirnar hjá føroysku rógvarunum eru niðanfyri:
Jens Kristian Dam, lættvekt 40 – 49 ár, 6:38.0
Toni Dam, tungvekt 50 – 54 ár, 6:21.4
Sarita Hansen, lættvekt opin bólkur, 7:29.9
Bergur Dam Jensen, lættvekt 30 – 39 ár, 6:36.6
Magnus Madsen, tungvekt 30 – 39 ár, 6:14.0
Elsa Magnussen, tungvekt 30 – 39 ár, 7:15.0
Ingibjørg Thomsen, lættvekt 30 – 39 ár, 7:40.8

robotstxt: allowed

filter: keep


text:
Orð: Meta av Fløtum
Lag: Andrew Thomsen
1. Vit menniskjabørn eru sett her á fold,
eins og blómur í Guds urtagarð,
hóast ymisk vit eru, í upphavi Gud
okkum skapti í mynd síni væl.
2. Í garðinum ymiskar blómur vit sjá,
sera vakrar, ei gera tær mein,
og í marglittum búnum tær prýða um vøll,
ja, so serstøk er blóman, hvør ein.
3. Og menniskjabarnið er serstakt, hvørt eitt,
ja, av sonnum tað dýrabart er,
og vit øll hava rætt til mannsømilig kor,
tí vit líka nógv verd eru her.
4. Komið, saman tí standið, tað styrki jú ber,
komið, hjálpið hvør øðrum á ferð,
kanska lívið hjá onkrum tá ljósari gerst,
og nógv lættari byrðin tá er.


text:
Rásin hevur opið hús
mentan09-03-2017 - 07:35 - Jóanis Nielsen
Mánadagin 13. mars klokkan 19-21 hevur eftirskúlin Rásin í Saltangará opið hús. Umsóknarfreistin til skúlan er hálvan mars, og til ber at velja millum 13 ymsar breytir á skúlanum.
Rásin hevur seinastu tíðina arbeitt við at menna síni tilboð, og bjóðar nú ikki færri enn 13 ymsar breytir at velja millum. Talan er millum annað um starvslærubreyt, rørslubreyt, køksbreyt, reingerðarbreyt, handalig breyt, teldubreyt, námsferðarbreyt og lívfrøðisbreyt.
Rásin er ein eftirskúli fyri ung við menningartarni, ið eru liðug við fólkaskúlan. Næmingarnir búgva á skúlanum. Endamál skúlans er, at næmingarnir fáa ment sínar førleikar, so tey eftir lokið skúlaskeið kunnu liva eitt so sjálvstøðugt lív sum møguligt.
Skúlaskeiðið skal geva næmingunum møguleika at menna persónligar, sosialar, og kensluligar førleikar í lestrar- og arbeiðslívi. Eisini skal næmingurin ogna sær fatan um lívið og tess møguleikar.
Mánadagin 13. mars klokkan 19-21 er høvi hjá áhugaðum at vitja eftirskúlan, síggja umstøðurnar og hoyra um tey mongu tilboðini á skúlanum. Meir kann lesast um skúlan á www.rasin.fo


text:
EYKALUTIR
Umframt teir deilir sum verkstaðið til dagliga brúkar í samband við viðlíkahald og umvælingar av bilum, kann nærum øll orginal eykaútgerð, til merkini við umboða, bíleggjast frá goymsluni hjá okkum.
Umframt útgerð til bilin, ber til at bíleggja æðrar vørur, sum súkklir, klæðir, taksur, leikur, o.s.fr., frá teimum merkjum vit umboða.
Hevur tú spurningar um eitthvørt í samband við eykalutir ella -útgerð, kanst tú seta teg í samband við goymslu okkara á telefon 31 36 66 ella vitja okkum á Hoyvíksvegi 63.
TILBOÐ BEINT NÚ:


text:
Heilivágur
Er talan um postsending, sum inniheldur aðra lógliga vøru umframt, verður henda vøra útflýggjað, tá ið løgreglan er liðug at viðgera málið. Heilivágurin verður fyribeindur.
Natúrheilivágur og kostískoyti
Natúrheilivágur og kostískoyti verða vanliga ikki roknað sum heilivágur og kunnu sum oftast keypast á netinum. Onkuntíð kunnu ivamál vera, og tá verður vøran afturhildin í tollinum, til eitt umboð frá Apoteksverkinum váttar, at talan ikki er um heilivág. Síðan verður vøran útflýggjað. Tað er altíð Apoteksverkið, sum ger av, um ein vøra er heilivágur ella ikki.
Veska til elektroniskar sigarettir
Veska til elektroniskar sigarettir verður roknað sum heilivágur, um hon inniheldur nikotin, og tá er tað bert Apoteksverkið, sum kann innflyta. Hetta er sambært § 29, stk. 1, í apotekslógini.
Heilivágur hjá ferðandi
Ferðandi hava loyvi at hava við sær heilivág, sum tey hava fyri neyðini á ferðini.
Meir kann lesast á www.taks.fo


text:
Í Keymannahavn des 2012
Vit fóru niður týsmorgunin 4 des kl 08, máttu upp kl 05 :o(
Spaseritúr yvir á Ríkissjúkrahúsið, tekur ½ tíma frá Sjúklingahotellinum, sera lætt at finna
Fótbólts-statium´i í Fællesparkini
Ríkishospitali
Her liggur hann so
Fisketorvet, men eingin fiskur :o)
Góða gamla Tivoli
Beint við Tivoli byggja tey eitt nýtt stórt Industrihus.dk. Ikki flott
ímillum teir søguligu gomlu bygningarnar
Teatur og biografhúsið
Eg møtti Louisu við børnunum á Rådhuspladsen, tað var stuttligt
Alla staðnis verður arbeitt
Gangigøtan
Jólaligt á gangigøtuni
Nyhavn
Kongens Nytorv
Kongaliga
Teatri
Teir gera nýggja brúgv við Nyhavnina
Uhm hesir eru ringir at ganga framvið uttan at steðga á, summir eita
"børnenes kontor" :o) Her situr ein í leysari luft
Petur við fam komin á Ríkissjúkrahúsi at við pápa. Palma við fam vóru eisini
ein túr
Kalt men sera gott veður allar dagarnar, síðsta dagin fór at kava nakað og
øll flogferðsla var nógv seinka, pápi var í Havn kl 21 pg eg var ikki fyrr enn
kl 06,30 mánamorgun :o(
Sjúklingahotelli í Venøgade 8
Grønlenska beint við


text:
LÍVIÐ SUM KRISTIN
Tit ungu – bíðið ikki við at fara ígjøgnum ’víðu dyrnar’
Ung fólk hugsa kanska, at tey altíð fara at vera ung og ongantíð koma at uppliva ’hinar óndu dagarnar’, sum koma við aldurdóminum í heiminum hjá Satani. (Præd 12:1) Kanst tú, um tú ert ungur, rokna við, at tú hevur góða tíð at røkka andaligum málum, sum til dømis fulltíðartænastu?
„Tíð og tilvild møtir“ okkum øllum, eisini teimum, sum eru ung. (Præd 9:11, Dahl/Viderø) ’Tit vita ikki, hvat í morgin fer at henda.’ (Ják 4:14) Tí mugu tit gera nakað longu nú fyri at røkka tykkara andaligu málum. Farið ígjøgnum ’víðu dyrnar, fullar av arbeiði’, meðan tit enn hava møguleikan. (1Kor 16:9) Tit angra tað ikki!
Nøkur andalig mál tit kunnu seta tykkum:
At boða á einum øðrum máli
Pionertænasta
Teokratiskir skúlar
Byggitænasta
Beteltænasta
Ferðatænasta


text:
Eru Jehova vitni kristin?
Ja, tað eru vit, og niðanfyri sæst hví.
Vit royna at taka eftir Jesusi Kristi og at liva í samsvari við hansara læru. – 1 Pætur 2:21.
Vit trúgva, at Jesus er vegurin til frelsu, tí „
ikki er nakað annað navn undir himli, givið millum menniskju, sum vit skulu verða frelst við“. – Ápostlasøgan 4:12.
Tá ið fólk gerast Jehova vitni, verða tey doypt í Jesu navni. – Matteus 28:18, 19.
Vit biðja til Gud í Jesu navni. – Jóhannes 15:16.
Vit trúgva, at Jesus er tann, ið hevur fingið myndugleika yvir øllum menniskjum. – 1 Korintbræv 11:3.
Kortini hava vit í nógvum førum ikki somu áskoðan sum aðrir trúarbólkar, ið rópa seg kristnar. Vit trúgva til dømis, at Bíblian lærir, at Jesus er sonur Guds og ikki partur av eini tríeind. (Matteus 16:16; Markus 12:29) Vit trúgva ikki, at sálin er ódeyðilig, at Gud pínir menniskju í allar ævir í einum helviti, ella at trúarleiðarar skulu hava heiti, ið seta teir hægri enn onnur. – Prædikarin 9:5; Ezekiel 18:4; Matteus 23:8-10.


text:
Katrin Erlendsdóttir 27.03.2007 - 12:19
Tann sera væleydnaða stevnan Ung í Føroyum Eystur í Runavík er av. Teir 24 stevnuluttakarnir millum 13 og 17 ár eru farnir heim eina fantastiska uppliving ríkari.
Tey ungu arbeiddu miðvíst og konsentrera báðar dagarnir og sást hetta eisini á teimum einastandandi góðu framførslunum.
Jamie Boylan byrjaði dansiverksmiðjuna við upphiting og rørsluserium (frasum), ið gav luttakarunum innlit í contemporary dans, ið er hansara sergrein. Arbeitt var út frá einum broti í einum indianskum sagni úr Norðuramerika.
Ongin tónleikur varð nýttur til dansin, rørslurnar skuldu siga alla søguna. Hetta var heilt øðrvísi enn dansararnir áður høvdu roynt. Arbeitt var í størri og smærri bólkum, har m.a. tosa var um, hvussu rørslurnar skuldu gerast til hesi ymsu brotini í søgugongdini.
Í tónleikaverksmiðjuni hjá Dánjal á Neystabø varð byrjað við at "fanga" løg. Hetta hevur eisini indianararøtur. Hildið verður, at man ikki smíðar løg, men finnur tey við at lurta nóg væl eftir. Við at lurta "fangaðu" luttakararnir " hvør sítt tema, sum tey so fingu amboð til at arbeiða víðari við til eitt liðugt lag.
Verksmiðjan endaði við, at allir átta tónleikararnir høvdu samansjóða eitt lag, ið hevði fýra tema við sjálvgjørdari útseting og teksti. Eftir bert ein dag, varð so eitt lag skapt, ið bæði varð framført og upptikið.
Tey flestu á myndaverksmiðjuni hjá Oggi Lamhauge høvdu myndir við til framsýningina tað fyrsta kvøldið. Á stevnuni varð so ein stór felagsframsýning skapt. Evni var likamslutir, ið ikki vanliga eru goymdir av klæðum, so sum hendur, føtur, andlit o.a.
Myndlistaframsýningin verður at síggja á ovaru hædd í kommunuskrivstovuni í Runavíkar Kommunu komandi vikuna. Tá stevnan endaði, kom Kári P. Højgaard vegna Runavíkar Kommunu og takkaði fyriskiparunum fyri, at teir høvdu valt kommununa til Ung í Føroyum Eystur.
Komandi vikuskifti fer Ung í Føroyum stevnurøðin fyri fyrstu ferð til Vágs, har Ung í Føroyum Suður verður í Pakkhúsinum.


text:
Lætt og ómakaleyst ber til at koyra Danmark upp og niður, júst tá tað passar tær. Við egnum bili er alt nógv lættari. Pakka viðførið í bilin, koyr umborð á Norrönu og njót ferðina.
Góða samstarvið, sum Smyril Line hevur við donsku frítíðarveitararnar, skal koma tær til góðar. Tað lønar seg altíð at tosa við okkum.
Kom við Norrönu ein stuttan túr til Danmarkar. Eitt frálíkt høvi at leggja gerandisdagin til viks í nakrar dagar.
Tú kanst eisini tryggja tær pláss og ferðina, uttan at hugsa um at rinda alt beinanvegin. Tað ræður um at gera skjótt av, tí bíligu ferðaseðlarnir eru avmarkaðir í tali. Flestu bíligu ferðaseðlarnir til Danmarkar í summar, eru við fráferð úr Føroyum sunnukvøld.


text:
Fyrst í 2017 gjørdu Tórshavnar Kommuna og Landssjúkrahúsið eina avtalu um visitatorskipan, við endamáli at skapa betri og smidligari útskrivingartilgongd fyri borgaranum, umframt at fyribyrgja afturinnlegging.
Skipanin virkar soleiðis, at ein visitator frá Tórshavnar Kommunu er á Landssjúkrahúsinum eina ferð um vikuna og fær yvirlit yvir, hvørjir sjúklingar eru næstir at útskrivast, so heimið og evt. heimatænastan eru klár at taka ímóti. Hetta hevur við sær, at kommunan er betri fyrireikað til tær avbjóðingar, sum í hvørjum einstøkum føri kunnu stinga seg upp í sambandi við útskriving, alt eftir hvussu sjúklingurin er fyri.
Sjálv visitatiónin verður framd sum áður, við at ein av visitatorunum hjá kommununi kemur á sjúkrahúsið og hevur visitatiónsfund saman við viðkomandi heilsustarvsfólkum frá LS, sjúklingin og avvarðandi.
Skipanin varð eftirmett í desember mánað, og bæði Tórshavnar Kommuna og Landssjúkrahúsið fegnast um, at hon virkar væl. Týðandi hevur verið, at starvsfólk sum fyriskipa útskriving á sjúkrahúsinum og tey sum taka ímóti í kommununi hava hitst eina ferð um vikuna. Samskiftið um sjúklingin og tær avbjóðingar, sum fyriliggja við útskriving, eru væl lættari at tilrættisleggja, tá sambandið millum sjúkrahúsið og kommunu er so tætt, sum tað nú er vorið.
Á myndini starvsfólk frá Heilsu- og umsorganartænastuni og starvsfólk á Landssjúkrahúsinum, sum samskifta um útskrivingar av Landssjúkrahúsinum. (savnsmynd)


text:
Útvarping av 07 Vestur – TB
TB | 15/09/13
Tá klokkan ferð at nærkast 15:00 verður Niels Petersen klárur við sínari snildfon og fer at útvarpa dystin millum 07 Vestur og TB. Tit kunnu tí vitja her aftur um 15-tíðina, tí tá er avspælarin til útvarpingina eisini til reiðar.
Upptakt til dystin, ið var skriva fyrr í vikuni, kann lesast umvegis hesa leinkjuna.
Eftir at Páll Guðlaugson kom til rórðið, er hýrurin í leguni batnaður. Hann hevur fingið ordan og lýdni í tingini, og sigurin í Klaksvík kom sum ein kærkomin og uppiborin gáva úr himli. TB vann eftir hart arbeiði á øllum plássum, har krúnan á verkinum, var Arthur D Poulsen í álopinum. Hetta er ein spælistílur sum hóskar okkum sera væl. TB er eitt lið, ið eigur at kempa til seinasta blóðsdropa, ella fara okur ikki at vinna nakrar dystir.


text:
Á myndini Annfríð Haraldsen, sjúkrarøktarfrøðingur á Diabetes Ambulatoriinum.
Fyrrapartin hava starvsfólk frá Diabetes Ambulatoriinum tikið blóðsukur mátingar hjá teimum sum hava vitja básin.
Seinnapartin fer Shahin Gaini, yvirlækni, Phd, at halda fyrilesturin: "Álvarsligar sjúkur ferðast eisini við flogfari- avbjóðingar fyri framman".
William Smith, smittuverjufrøðingur fer at greiða frá um VRE bakteriuna.
Somuleiðis verður Tóra Petersen, forkvinna í Granskingarnevndini á LS á básinum, har hon fer at ráðgeva um møguleikar fyri gransking á Landssjúkrahúsinum.
Vísindavøka hevur til endamáls at kveikja áhugan fyri gransking og vísa, hvat fyri ferst á granskingarøkinum.
Tiltakið er í hølunum hjá Inova á Hoyvíksvegnum.
Les meiri um skránna á www.gransking.fo


text:
Visjón og virðir
Innleiðing
OM Føroyar hevur arbeitt við at leggja nýggja arbeiðsætlan fyri komandi trý árini. OM Føroyar eru partur av altjóða felagsskapinum Operation Mobilisation (OM), og tí hava vit eisini valt at gerast ein partur av bæði altjóða og evropeisku visiónini og strategiska arbeiðinum. Men fyri at vit kunnu gera OM í Føroyum ítøkiligt, hava vit gjørt eina arbeiðsætlan, sum tekur støði í yvirskipaðu arbeiðsætlanina hjá OM Evropa. Okkara arbeiðsætlan fyri OM Føroyar er eisini ein trý ára ætlan frá í ár fram til endan av 2017.
Sum heild hava vit ikki gjørt stórar broytingar frá teimum seinastu trimum árunum, men hava valt at styrkja alt virksemið, vit hava sett í gongd. Tó eru nøkur tiltøk nýggj, sum tit síggja niðanfyri. Vit eru sera takksom fyri, at samkomur og kirkjur hava tikið so væl ímóti OM í Føroyum, og vit vóna, at henda arbeiðsætlan fer at geva íblástur til menning og áhaldandi missiónsarbeiði út frá Føroyum fyri at røkka enn fleiri við gleðiboðskapinum um Jesus gjøgnum hendur, føtur og munn.
Endamálsorðing fyri Altjóða OM
Leikluturin hjá OM í likami Kristusar er at eggja, menna og geva fólki amboð til at bera heiminum evangeliið og at styrkja og hjálpa við at seta á stovn kirkjur og samkomur, serliga millum
tey ónáddu.
Visjónsorðing fyri Altjóða OM
Uppgávan hjá OM er at kenna Gud og dýrmeta Hann í øllum, vit gera. Kirkja/samkoma Jesu Krists er kallað til at boða evangeliið fyri hvørjum einstøkum menniskja og til at seta á stovn kirkjulið/samkomur í øllum fólkabólkum.
Virðisgrundarlagið hjá OM
At kenna og dýrmeta Gud
At liva í lýdni fyri Guds Orði
At vera fólk, sum eru eyðkend av náði og reinlyndi
At tæna við offurlyndi
At elska og virðismeta menniskju
At evangelisera heimin
At avspegla fjølbroytni í likami Kristusar
At biðja fyri øllum heiminum
At virðismeta kirkjuna/samkomuna
Endamálsorðing fyri OM Evropa
Leikluturin hjá OM Evropa í likami Kristusar er at eggja, menna og geva teimum trúgvandi amboð til at bera heiminum evangeliið, at boða tey góðu tíðindini um Jesus Kristus, gera lærisveinar og seta á stovn kirkjulið/samkomur um allan heimspartin.
Visjónin fyri OM Evropa
Hetta er felags visjónin fyri tað, sum vit trúgva, Gud kallar okkum til í OM Evropa í samstarvi við kirkjur og samkomur í okkara heimsparti.
Evangelisering – at røkka út til grannarnar
Flestu evropearar eru antin ávirkaðir av sekularismu ella post-modernaðari relativismu. Nógv onnur eru eldhugað í sínum átrúnaðarliga arvi ella formligir eftirfylgjarar. Tey flestu hava ongantíð hoyrt um ella upplivað eitt satt, persónligt samfelag við Jesus Kristus.
OM Evropa strembar eftir at dýrmeta Gud við at vera slóðbrótari fyri andaligari og mót-mentanarligari broyting og røkka út til ymsu fólkasløgini í Evropa við at boða evangeliið um Jesus Kristus við prædiku og við lívsbroytandi tænastum.
Vit vóna og hava ætlanir um at senda og fáa eitt vaksandi tal av langtíðarverkafólki í hesar tænastur, og vit hava tað álit á Gudi, at vit kunnu røkka veruligum málum í evangelisering og stovnsetan av kirkjum og samkomum. Staðbundin og tjóðarátøk, Short-Term Mission og Transform eru grundleggjandi partar í okkara langtíðararbeiðsætlan.
At seta á stovn kirkjur og samkomur – samstarv við kirkjur og samkomur
Stórur dentur skal leggjast á átøk at seta á stovn kirkjur og samkomur. Hesum er nýliga boðað frá í okkara “Helsinki Declaration for Church Planting”.
OM Evropa strembar eftir at vera ein profetisk rødd til kirkjuna/samkomuna fyri at vera við til at menna eina bíbilska fatan av, hvat tað merkir at vera ein missiónskirkja/-samkoma. Vit fara at leggja alla orku í at fáa fólk at biðja og fara út í missión í og uttan fyri Evropa. Vit vilja so fegin hava eitt tætt og virkið samstarv við kirkjur og samkomur, bæði tær tjóðarligu og tær við tilflytarum.
Vit ásanna, at tað er neyðugt við eini áhaldandi, andaligari endurnýggjan hjá okkum sjálvum og øllum trúgvandi, og at vit standa fast í bíbilskari trúgv í hesum heimi, sum broytist so skjótt.
Hjálpararbeiði og menning – at byggja upp tey fátøku
OM Evropa vil arbeiða fyri hjálpa og menna tey, sum veruliga líða undir fátækadømi. “Tí at eg var svangur, og tit góvu mær at eta; eg var tystur, og tit góvu mær at drekka; eg var ókunnigur, og tit hýstu mær; eg var nakin, og tit klæddu meg; eg var sjúkur, og tit vitjaðu meg; eg sat í fangahúsi, og tit komu at finna meg. … Sanniliga sigi eg tykkum, so satt sum tit hava gjørt hetta móti einum av hesum minstu brøðrum mínum, tá hava tit gjørt tað móti mær.” (Matt. 25, 35, – 40b)
Rættvísi – umsorgan fyri teimum lítisgjørdu
Vit hava ábyrgd av at verja og tala fyri rættvísi í samfelagnum og serliga hjálpa teimum lítisgjørdu.
Vit vilja fegin vera ein rødd fyri frælsi, at røkka út til tey, sum eru lítisgjørd í samfelagnum, og at geva fólki, sum líða undir órættvísi, vónina aftur í Kristusi. Tey kunnu vera offur fyri menniskjahandli, heimleys, misnýtarar, foreldraleys, einkjur, minnilutabólkar og tilflytarar.
Upplæring og lærisveinaskapur – stuðul til børn og ung
OM Evropa, saman við TeenStreet, virkar fyri at eggja kristin ungfólk og gera tey før fyri at hava eitt veruligt vinalag við Jesus, so tey kunnu endurspegla Hann í gerandisdegnum, har tey búgva og virka.
Við umbroytandi tænastum virkar OM Evropa fyri at røkka út til børn og ung í Evropa at hjálpa teimum við teirra kensluligu, sosialu og andaligu tørvum.
At boða evangeliið í tænastum sum ítrótti, list, legum og klubbum er lykilin til at røkka út til børn og ung um allan heimspartin.
Lyklatættir fyri at røkka hesi visjón
Umsorgan fyri okkara egna fólki
Vit vilja vera ein alheims, innbjóðandi og umsorganarfullur felagsskapur. Sálarrøkt og vegleiðing verður veitt øllum limum, og regluligar metingar verða gjørdar.
Vit standa fyri læru gjøgnum alt lívið á øllum løgum í OM Evropa. Vit veita og fremja venjing í tænastum (t.d. evangelisering, lærisveinaskapi og í at seta á stovn kirkjur og samkomur) og leiðslu eftir tørvi.
Styrkja felagsskapin
Vit ynskja at geva leiðarum myndugleika, so teir betur kunnu tæna teimum, sum teir leiða. Vit fara áhaldandi at tillaga og bøta um bygnaðin í okkara felagsskapi, so vit kunnu gerast meira munadygg í tænastuni.
Vit fara miðvíst og strategiskt at kanna, menna og seta í verk nýggjar arbeiðshættir, sum kunnu vera við til at stuðla og styrkja okkara skrivstovur og tænastur í teimum ymsu londunum.
Menna strategisk samstørv
Vit ynskja at styrkja samstarvið við verandi netverk og tænastur í Evropa so sum European Evangelical Alliance (EEA), the European Evangelical Missions Alliance (EEMA), Mission-Net, Wales Evangelical School of Theology (WEST) og onnur. Vit ynskja eisini at vera opin fyri at menna aðrar samstarvsmøguleikar.


text:
Tíðindaskriv
14.12.2017 - 19:25
FYRISPURNINGUR: Tað er sera trupult at kriminalisera sálarligan harðskap, sigur løgmaður í svari upp á § 52 fyrispurning.
Sálarligur harðskapur hevur stórar og álvarsligar avleiðingar við sær fyri tann, sum er fyri hesum. Hann er eisini revsiverdur í Føroyum í sambandi við annan harðskap, tvingsil og hóttanir, men er ikki kriminaliserður sjálvstøðugt.
Tað svarar løgmaður millum annað í einum § 52 fyrispurningi frá Kristionnu Winther Poulsen, løgtingsmanni, viðvíkjandi kriminalisering av sálarligum harðskapi og um Istanbul-sáttmálan
Løgmaður vísir í svari sínum á, at tað er sera trupult at kriminalisera sálarligan harðskap.
"Orsøkin til hetta er, at tað eru sera strong próvkrøv fyri at døma í revsimálum. Prógvast skal, at tann ákærdi uttan rímiligan iva er sekur. Fyri at kunna prógva hetta, má tað prógvast, at sálarligi harðskapurin er tilætlaður, og at tann sálarligi løsturin er ein beinleiðis avleiðing av tí sálarliga harðskapinum," svarar Aksel V. Johannesen, løgmaður.
Svar løgmans kann lesast her


text:
Róðrarsamband Føroya hevur saman við Boga Olsen, landsliðsvenjara, úttikið sjey føroyskar rógvarar til europameistara kappingina í inniróðri, sum verður leygardagin 9. desember í Amsterdam.
Síðan september hevur Róðrarsambandið í samstarvið við lokal róðrarfeløg skipa fyri úttøkukappingum, sum hava verið hildnar kring alt landið og hevur sum heild góð undirtøka verið fyri úttøkukappingunum.
Tey sjey, sum eru úttikin fara at kappast í ymiskum aldursbólkum og vektbólkum. Seinasta mánaðin hevur liðið fyri tað mesta vant saman og hava venjingarnar gingið væl.
Eftir ætlan skuldi ferðaliðið fara úr Føroyum hósmorgun, men fyri at sleppa undan ódnarveðrinum, sum hevur herjað oyggjarnar, varð gjørt av í samráð við og við góðari hjálp frá Atlantic Airways at framskunda fráferðina til mikudag seinnapart. Sostatt eru rógvararnir nú komnir fram í øllum góðum til Amsterdam.
Úttikin at umboða Føroyar í inniróðri til EM eru hesi: Toni Dam, Havnar Róðrarfelag, Jens Kristian Dam, Havnar Róðrarfelag, Bergur Dam Jensen, Havnar Róðrarfelag, Magnus Debess Madsen, Kvívíkar sóknar róðrarfelag, Elsa Magnussen, NSÍ Kappróður, Ingibjørg Thomsen, NSÍ Kappróður og Sarita Hansen, Havnar Róðrarfelag.


text:
Høvuðsuppgávan hjá Sjúkraflutningstænastuni er at vera ein bráðfeingishjálp í sambandi við lívbjargandi arbeiði.
Harnæst er uppgávan flutningur av sjúkum og skæddum fólki, heintan av donorum, og fólkum, ið eru rørslutarnað.
Somuleiðis hevur Sjúkraflutningstænastan ábyrgd av øllum portørarbeiði, ið er á Landssjúkrahúsinum.
Saman við Rescue Lív og MEST samstarvar Sjúkraflutningstænastan um bjarging og flutning av sjúklingum við báti ella tyrlu.
Sí yvirlit hjá MRCC yvir sjúkraflutning í Føroyum til Landssjúkrahúsið her
Sí yvirlit hjá MRCC yvir sjúkraflutning frá skipum til Landssjúkrahúsið her
Sjúkraflutningstænastan hevur egnan vaktsentral á Landssjúkrahúsinum, sum svarar alt samdøgrið, og í hesum sambandi eru fólk á vakt í Eysturoy, Streymoy, í Vágum og Sandoy, sum røkja sjúkraflutningin.
Flutningur av sjúklingi til flogvøllin Móttøka av sjúklingi frá tyrlu


text:
Ein skjótt uppteljing í hond staðfestir, at kappingin var rættiliga jøvn millum grannalondini, um hvør sum vann flest heiðursmerki í opna bólkinum. Nú var hendan kappingin ikki millum lond men feløg, og Danmark og Noregi (og Føroyar) vóru tí eitt sindur undir-umboðaði í mun til til dømis vertslandið Ísland; men stuttligt allíkavæl at telja 🙂
(Suðuroyingar lesa startlista. Dan Hjelm eigur myndina)
Grønland hevur forrestin mær vitandi éitt felag (Nuuk), úr teirri éini svimjihøllini sum finst í landinum.
Í kappingini fyri svimjarar 14 ár og yngri stóðu vit okkum óivað enn betri, tá ið Sára R. Nysted har einsamøll vann 8 gullheiðursmerki, og Hugin og Rói rættiliga nógv afturat. Men tað havi eg so ikki talt enn.


text:
29. desember 2017Nr. 182
Kunngerð um veiðu eftir botnfiski og øðrum fiski við fiskiførum undir føroyskum flaggi í ES sjógvi í 2018
Við heimild í § 5, stk. 2, § 34, stk. 1 og 2, § 39, stk. 1, nr. 1, 2, 3 og 4, stk. 2, nr. 2 og stk. 3 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
§ 1. Kunngerðin fevnir um fiskiskap við fiskiførum undir føroyskum flaggi av kvotum av botnfiski og øðrum fiski í ES sjógvi sambært fiskiveiðiavtaluni millum Føroyar og Evropeiska Samveldið fyri 2018.
Heildarkvotur
§ 2. Fiskifør undir føroyskum flaggi kunnu í 2018 fiska 200 tons av brosmu og longu í ICES øki VIa norðan fyri 56°30’N og VIb í ES sjógvi.
Stk. 2. Í fiskiskapi av kvotum sambært stk. 1 er loyvt at hava sum hjáveiðu upp til 20% av øðrum fiskasløgum, tó so, at teir fyrstu 24 tímarnar eftir, at fiskiskapur er byrjaður á ávísari fiskileið, kann hjáveiðan vera meira enn 20%. Samlaða hjáveiðan hjá fiskiførum undir føroyskum flaggi kann í mesta lagi vera 75 tons. Hjáveiðan verður roknað av kvotuni í stk. 1.
Stk. 3. Í mesta lagi 10 føroysk skip kunnu vera til fiskiskap í senn eftir brosmu og longu.
§ 3. Fiskifør undir føroyskum flaggi kunnu í 2018 fiska 150 tons av blálongu í ICES øki VIa norðan fyri 56°30’N og VIb í ES sjógvi.
Stk. 2. Hjáveiða av langasporli og stinglaksi í fiskiskapi sambært stk. 1 verður roknað av kvotuni í stk. 1.
Stk. 3. Í mesta lagi 16 føroysk skip kunnu vera til fiskiskap í senn eftir blálongu.
§ 4. Fiskifør undir føroyskum flaggi kunnu í 2018 fiska 1.600 tons av rossamakreli í ICES øki IVa, VIa norðan fyri 56°30’N og VIIe, f, h í ES sjógvi.
§ 5. Fiskifør undir føroyskum flaggi kunnu í 2018 fiska 6.000 tons av hvítingsbróður í ICES øki IV í ES sjógvi.
Stk. 2. Í fiskiskapi eftir hvítingsbróður skal skiljirist nýtast sambært ES reglum.
Stk. 3. Hjáveiða, sum ikki slepst undan í fiskiskapi eftir hvítingsbróður sambært stk. 1, kann í mesta lagi vera 15%. Hjáveiðan verður roknað av kvotuni í stk. 1.
§ 6. Fiskifør undir føroyskum flaggi kunnu frá 1. juli 2018 fiska 1.000 tons av brislingi í ICES øki IV og VIa norðan fyri 56°30’N í ES sjógvi.
Stk. 2. Í fiskiskapi eftir brislingi sambært stk. 1 er loyvt at hava sum hjáveiðu upp til 4% av sild. Hjáveiðan verður roknað av kvotuni í stk. 1.
§ 7. Fiskifør undir føroyskum flaggi kunnu í 2018 fiska 200 tons av sild í ICES øki IIIa N, Skagerakk, í ES sjógvi.
§ 8. Fiskifør undir føroyskum flaggi kunnu í 2018 fiska 400 tons av sild í ICES øki IVa í ES sjógvi.
Fiskiloyvi
§ 9. Fiskiskapur sambært hesi kunngerð kann bert fara fram við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap, og sum Vørn hevur váttað eru á lista yvir fiskifør, ið ES myndugleikar hava givið loyvi at fiska í ES sjógvi.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskiloyvi til kvotur sambært hesi kunngerð er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
§ 10. Fiskiloyvi, sambært § 9, stk. 1, til fiskiskap eftir kvotuni í § 2, stk. 1, verður latið persóni ella felagi, sum í 2018 hevur rætt til fiskiloyvi í bólki 3, sambært § 74, stk. 1, nr. 2 í løgtingslógini. Veiðast skal við línu. Fiskiskapurin verður skipaður við felags árskvotu.
§ 11. Fiskiloyvi, sambært § 9, stk. 1, til fiskiskap eftir kvotuni í § 3, stk. 1, verður latið persóni ella felagi, sum í 2018 hevur rætt til fiskiloyvi til egnar fiskidagar í bólki 2, sambært § 74, stk. 1, nr. 1, litra b í løgtingslógini. Veiðast skal við troli. Fiskiskapurin verður skipaður við felags árskvotu.
§ 12. Fiskiloyvi, sambært § 9, stk. 1, til fiskiskap eftir kvotuni í § 4, verður latið
1) persóni ella felagi, sum í 2017, við fiskifari undir føroyskum flaggi, hevði rætt til fiskiloyvi at fiska av egnari árskvotu av makreli, undantikin kvota keypt á uppboði, og
2) øðrum persóni ella felagi enn teimum í nr. 1 nevndu persónum ella feløgum, sum í 2017, við fiskifari undir føroyskum flaggi, høvdu fiskiloyvi til beinleiðis veiðu eftir norðhavssild, undantikin kvota keypt á uppboði, ella teimum, sum hesi rættindi seinni eru flutt til.
Stk. 2. Fiskiskapurin verður skipaður við felags árskvotu.
§ 13. Fiskiloyvi, sambært § 9, stk. 1, til fiskiskap eftir kvotunum í § 5, stk. 1, § 6, stk. 1 og §§ 7 og 8, verður latið øðrum persóni ella felagi enn teimum í § 12, stk. 1, nr. 1 nevndu persónum ella feløgum, sum í 2017, við fiskifari undir føroyskum flaggi, høvdu fiskiloyvi til beinleiðis veiðu eftir norðhavssild, undantikin kvota keypt á uppboði, ella teimum, sum hesi rættindi seinni eru flutt til. Fiskiskapurin verður skipaður við felags árskvotu.
§ 14. Skiparin skal fylgja teimum treytum, sum galda fyri veiðu í ES sjógvi.
Fráboðanir
§ 15. Fiskifar, sum fiskar í ES sjógvi sambært hesi kunngerð, skal senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í ES sjógv.
2) Veiðifráboðan hvønn dag. Hvønn fyrrapart, áðrenn kl. 12 UTC, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið fer úr ES sjógvi.
Stk. 2. Fiskifarið skal somuleiðis senda ES myndugleikum fráboðanir samsvarandi teimum reglum, sum galda fyri fiskiskap í ES sjógvi.
Revsing
§ 16. Brot á § 9, stk. 1 og § 15 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvinum ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 9, stk. 1 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 17. Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í ES sjógv.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 6 tímar og í seinasta lagi 2 tímar, áðrenn skipið fer úr ES sjógvi.
Fráboðanin skal hava fylgjandi tekst:


text:
Sakaris Stórá er nú klárur við sínum fyrsta spælifilmi. Ein filmur um vinarlag og leitan eftir samleika fortaldur á nærlagdum filmsmáli. Sakaris Stórá hevur áður leikstjórnað altjóða virðisløntu stuttfilmunum Passasjeren, Summarnátt og Vetrarmorgun.
Filmurin hevur undanfrumsýning í Norðurlandahúsinum fyrst í september, og síðani verða regluligar sýningar í Havnar Bio.
“Dreymar við havið” er ein søga um tvær ungar gentur á gáttini til vaksna lívið. Ester býr í lítlu bygdini við havið, hon gongur í sunnudagsskúla, keðir seg og onki hendir. Alt hetta broytist tá Ragna flytur til bygdina. Gjøgnum Ragnu letur ein nýggjur heimur seg upp, ein heimur uttan mørk. Men Ragna hevur trupulleikar at dragast við, og Ester lærir skjótt, at frælsi og val hava avleiðingar. Saman droyma tær um at sleppa burtur, men gera sær ikki rættiliga far um, hvat tær flýggja undan, ella hvagar tær skulu fara.
Høvuðsleikarar eru Juliett Nattestad, ið fyri fyrstu ferð roynir seg á filmi, sum Ester, meðan Helena Heðinsdóttir, ið eisini var við í Vetrarmorgun, er Ragna.
Handritið hevur Marjun Syderbø Kjelnæs skrivað í tøttum samstarvi við leikstjóran.
Meginparturin av upptøkunum eru gjørdar á Sandoynni, meðan partar eru filmaðar í Havn, á Velbastað og úti í Hesti. Hetta er triðju ferð at Sakaris Stórá arbeiðir saman við belgiska fotografinum Virginie Surdej. Filmurin er kliptur í Danmark, og ljóðarbeiðið er gjørt í Danmark, Føroyum og Svøríki.
”Dreymar við havið” er ein samframleiðsla millum føroyska Fish&Film og danska Adomeit Film. Ingun í Skrivarastovu, Katja Adomeit og Jón Hammer hava staðið fyri framleiðsluni.
Undanfrumsýning verður í Norðurlandahúsinum tann 5. september fyri teimum mongu stuðlum og hjálparfólkum, ið hava verið við til at gjørt filmin til veruleika. Frumsýning fyri almenningin verður mikudagin 6. september í Havnar Bio, tá Filmsfelagið byrjar vetrarskránna. Leikstjóri og høvuðsleikarar eru til staðar, og møguleiki verður at seta teimum spurningar eftir sýningina. Hósdagin 7. september byrja regluligu sýningarnar í Havnar Bio, og síðani fer filmurin at ferðast kring heimin.


text:
Vit hava gjørt eina serstaka síðu við spurningum og hjálp til Netbankan.
Hvat er SWIFT/BIC?
SWIFT stendur fyri "Society for the Worldwide Interbank Financial Telecommunication". Hetta er ein felagsskapur, hvørs endamál er at fremja og menna standardisering av bankasamskifti - serliga samskifti tvørtur um landamørk. Allir bankar, ið eru limir í SWIFT felagsskapinum fáa eitt banka eyðkenni (BIC). BIC stendur fyri Bank Identifier Code. SWIFT eyðkennið/kotan hjá Eik er EIKBFOTF
Hvat er IBAN?
IBAN stendur fyri "International Bank Accunt Number". Allar kontur hava eitt serstakt IBAN, sum er ein víðking av tínum núverandi kontunummari at brúka, tá tú ger internationalar flytingar og gjaldingar. IBAN gevur tær eina størri trygd fyri, at inn- og útgjøld verða avgreidd so skjótt sum gjørligt og so álítandi sum gjørligt. Orsøkin til hetta er, at við IBAN eru øll kontonummur eins uppbygd um allan heimin, men at hvør einasta konta hevur sítt egna eyðkenni. Vit viðmæla tær at brúka IBAN, tá tú ger altjóða flytingar/gjaldingar; hetta er tó ikki eitt krav.
Hvussu veit eg, hvat IBAN mín konta hevur?
Fært tú sendandi kontoavrit við posti, so stendur IBAN til tína kontu á kontuavritinum. Eisini ber til at finna IBAN í Netbankanum. Logga á Netbankan, finn teigin "Funka" á kontoyvirlitinum. Undir "Vel" velur tú "Kontutreytir". Ovast stendur títt IBAN nummar.
Skal eg brúka IBAN í Føroyum?
Nei, innanríkis tørvar tær bara títt vanliga skrásetingarnummar og kontunummar (t.d. 9181- 123.456.7). IBAN verður bert nýtt, tá tú ger flytingar/gjaldingar til útheimin.
Spurningar til Netbankan?
Hví skal fartelefonnummar skrásetast í netbankanum?
Orsøkin er eyka trygd. Mannagongdin verður sett í verk fyri at gera netbankan enn tryggari. Skuldi so verið, at onkur annar enn tú, roynir at flyta pening av tíni kontu, fært tú boð á fartelefonina; og góðkennir tú ikki flytingina í Netbankanum við einnýtiskotuni, sum tú fært á fartelefonini, verður flytingin ikki framd.
Skulu allir privatkundar skráseta sítt fartelefonnummar?
Ja! Allir privatkundar, sum hava netbanka, skulu skráseta sítt fartelefonnummar í netbankanum.
Skulu vinnukundar eisini skráseta sítt fartelefonnummar?
Nei. Tó fært tú sum vinnukundi somu boð í Netbankan sum privatkundar.
Í mun til privatkundan, kanst tú sum vinnukundi velja 'Avvís' í staðin fyri at skráseta títt fartelefonnummar í Netbankan.
Um tú sum vinnukundi fært boð um at nýta einnýtiskotu, tá tú fremur flyting, so set teg í samband við okkara Netbankatoymið á eik@eik.fo.
Kann eg skráseta eitt útl. fartelefon nummar í Netbankan?
Nei. Útlendsk telefonnummur kunnu ikki skrásetast í Netbankanum. Fyri at skráseta eitt danskt nummar ella annað útlendskt nummar, set teg í samband við Kundatænastuna antin við t-posti www.eik.fo ella telefon +298 348 000.
Fer at bera til at gera flytingar við Netbankanum, tá man er uttanlands?
Um tú hevur Netbankan hjá tær, og fartelefonina, sum er skrásett, so ber til at gera flytingina.
Eingin broyting er, um tú gert flyting við Netbankaum sum App ella Netbankankanum til fartelefonir, tá tú ert uttanlands.
Hvat um eg einki telefonsamband havi, tá eg skal fremja eina flyting?
Einnýtiskotan er galdandi fyri ávísar upphæddir, sum verða fluttar umvegis Netbankan. Um tú einki telefonsamband hevur, júst tá tú gert eina flyting, sum krevur einnýtiskotu, so ber til at senda teldupost til kundaráðgevan ella eik@eik.fo
Hvussu geri eg tá, fleiri brúka somu avtalu og bert eitt telefonnummar kann skrásetast?
Tað er ikki gjørligt við tveimum ymiskum nummurum.Um fleiri brúka somu avtalu, so má avgerð takast um, hvat telefonnummar skal skrásetast.
Tað er ókeypis at stovna egna netbankaavtalu og rættast er, ikki at hava fleiri til at rita inn á somu avtalu. Møguleiki er eisini at fáa sær Netbankan sum app, um fleiri brúka somu netbankaavtalu.
Nær síggi eg í Netbankanum, hvussu eg kann skráseta fartelefonnummarið?
Nýggja mannagongdin verður verksett 22. januar 2013, og vegleiðingin fyri skráseting verður tøk í Netbankanum, tá tú ritar inn 22. Januar 2013 og frameftir.


text:
Hvørji rættindi hava okkara blaðungu, tá tey fara til lækna?
Og hvørjar samfelagsskyldur hava tey?
Hesir spurningarnir verða millum annað svaraðir komandi árið, nú sjeyndu flokkarnir fyri fyrstu ferð hava fingið samfelagsfrøði á tímatalvuna.
Tað áhugaverda er, at hetta er ein lærugrein, sum tey ungu sjálvi hava ynskt sær. Samfelagsfrøði er nú kravd lærugrein tveir tímar um vikuna í sjeynda flokki. Komandi ár fær eisini 8. flokkur samfelagsfrøði, og í 2019 verður tað víðkað til eisini at fevna um 9. flokk.
Nýggju lærubókina í samfelagsfrøði hevur Eyðna Magnussen ritstjórnað. Lena Jacobsen hevur týtt og tillagað úr norskari lærubók. Eyðna Magnussen hevur somuleiðis týtt og tillaga læraravegleiðingina og framleitt praktisku uppgávurnar. Hon skal eisini samskipa vitanardeilingina millum lærararnar á Snar.
- Henda fyrsta bókin snýr seg um einstaklingin í heildini og tekur støði í sosialiseringini, og hvat tað er, sum ávirkar okkum, soleiðis, at vit gerast júst tey, vit enda við at blíva. Harnæst hyggja vit at fólkaræði sum stýrisskipan, kommunum, ábyrgd – bæði í mun til feløg og einstaklingin, og miðlunum, greiðir Eyðna Magnussen frá.
Aktiv læring
Áðrenn undirvísingin í samfelagsfrøði byrjaði, vóru allir undirvísararnir á skeiði hjá Námi.
- Hetta verður ikki siðbundin undirvísing, tí ætlanin er, at tey ungu sjálvi skulu út at gera uppsøkjandi arbeiði, fyri at læra nakað um okkara samfelag. Sjálvandi er eisini ymiskt konkret í tekstinum, men høvuðshugsanin er, at tey sjálvi skulu verða engagerað.
Sambært Eyðnu hava øll verið fús at hjálpa til við bókini – bæði almennir og kommunalir stovnar, undirvísarar – og eisini næmingarnir sjálvir.
- Eg havi gjørt nakrar spurnarkanningar fyri at fáa nýggj og álítandi hagtøl um vanarnar hjá okkara ungu. Og innkomnu svarini hava táttað í 100%. Tey ungu halda tað vera stuttligt, at tey soleiðis sjálvi verða við í undirvísingartilfarinum.
Málsetningurin við lærugreinini er at læra tey ungu, hvussu okkara samfelag er skipað, og at fáa tey virkin í samfelagnum – eisini í kjaki.
- Tey ungu skulu verða tilvitað um, at tey eisini eru ein partur av heildini og at eisini tey kunnu ávirka avgerðirnar, sum verða tiknar.
Bókin “Samfelagið og eg” til 7. flokk er 87 blaðsíður. Hartil er nógv annað tilfar, sum kann dragast inn í undirvísingina, savnað saman á undirvísingarportalinum, Snar.
Permuna hevur Janus á Húsagarði teknað.


text:
Half Lost - Tað vilsta í mær
Bókadeild Føroya Lærarafelags
- Síður: 340
- Útgávuár: 2016
- Upprunamál: enskt
- Innbinding: heft
- Rithøvundur: Sally Green
- Myndir: Tim Green (perma)
- Týðari: Bergur Rasmussen
Ein fantastisk gandaverð. Ein altjóða sensasjón. Hetta er síðsti partur av Half Bad-trýverkinum.
Nathan Byrn flýggjar aftur. Samgongan er syndrað, spjadd og framvegis jagstrað av Ráðnum. Bert við dirvi og snildi kunnu uppreistrarmenninir bjarga sær undan fulkomna ósigrinum. Teimum tørvar hina helvtina av verndargripinum hjá Gabriel, ein elligamal lutur, sum gevur beraranum ósigrandi mátt. Men verjin hjá verndargripinum, hin máttmikla heksin, Ledger, hevur sína egnu ætlan. Fyri at vinna hennara álit, má Nathan fara til USA at sannføra hana um at geva honum verndargripin. Saman við gávunum, hann hevur arvað frá Marcus, kan verndargripurin venda eydnuni hjá Samgonguni og gera enda á borgarakrígnum millum svartheksirnar og hvítheksirnar einaferð med alla ...


text:
Venjingartíðir veturin 2017/18:
Skálafjarðar Judofelag venur í fimleikahøllini í Stranda skúla.
Týsdag og hósdag:
Kl. 19.00 - 20.00: Børn, ung og vaksin
Kom og roynd judo!
Til ber at royna at venja judo í einum av feløgunum. Tað er bara at møta upp til venjingarnar.
Um ein ikki hevur roynt tað fyrr, so hevur man sjálvandi ikki sersta búnan, ið verður brúktur í judo (kallast "gi" á japanskum), men man kann saktans royna uttan hendan serliga búnan, men skal bara í staðin vera í klæðum, ið tola, at tikið verður í tey, t.d. vanliga venjingardrakt (jakka við longum ermum og buksur).


text:
Rás 2 vinir
Væl uppløgdu morgunvertirnir bjóða samrøður, kappingar, undirhald og góðan tónleik. Morgunsendingin á Rás2 lættir tær um gerandisdagin við frískum undirhaldi og upplýsandi práti. Gerandisdagar Kl. 9.00-12.00
Send eina heilsan til onkran, sum hevur føðingardag, ein serligan dag ella bara hevur uppiborið ein góðan ella stuttligan tanka. Vel eisini ein sang, sum hóskar til heilsanina. Gerandisdagar
Frætt tað seinasta um nýggjar bilar, um viðgerð og umvæling av bilum, um handlar, fyritøkur og annað. Magnus Gunnarsson leggur til rættis. Hósdag kl. 17.20 Leygardag kl. 17.00 (e)
Stóra live-sendingin hjá Rás2 verður send av Hvonn í Havn 10 ferðir um árið. Hvonn Live bjóðar kendar gestir, livandi tónleik, undirhald, kjak og annað. Fólk eru væl komin á Hvonn at fylgja sendingini, og eisini ber til at hoyra alt á Rás2. Leygarkvøld
Fótbóltsradio fyri fótbóltsfjepparar. Tosað verður við spælarar, venjarar og dómarar um dystirnar, fjepparar send stuttlig og speisk sms-boð til sendingina, og av og á verða fótbóltsdystir útvarpaðir. Sent verður eftir umfør í bestu fótbóltsdeildini. Sunnudagar
Leygardagar ber til at hoyra ymiskt, sum Rás2 hevur havt á skránni gjøgnum. Prát frá morgunsendingunum og annað er at hoyra, og góður tónleikur verður spældur. Leygardagar
Eldri myndir
13.01.2014
Vikublaðið PDF
20.03.2013
Høvuðssøga
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi
05.03.2013
Audio, Tíðindi


text:
Tíðindaskriv
21.09.2017 - 08:13
Mentan > List > Filmslist
Spælifilmurin eftir Sakarisi Stórá “Dreymar við havið” er boðin við í høvuðskappingina New Visions á Reykjavik International Film Festival saman við 13 filmum úr øllum heiminum. Filmstevnan verður 28. september til 8. oktober. Tað var í Reykjavík, at Sakaris Stórá fekk sítt fyrsta herðaklapp, tá hann í 2010 fekk talentprísin fyri fyrsta stuttfilm ”Passasjeren”.
”Dreymar við havið” er ein inniligur ungdómsfilmur um vinarlag og leitanina eftir samleika. Hetta er fyrsti spælifilmurin eftir Sakaris Stórá, ið áður hevur gjørt virðisløntu stuttfilmarnar ”Passasjeren”, ”Summarnátt” og ”Vetrarmorgun”.
Juliett Nattestad og Helena Heðinsdóttir hava høvuðsleiklutirnar í filminum, Marjun Syderbø Kjelnæs skrivaði leikritið, og filmurin er framleiddur av føroyska Fish& Film saman við danska Adomeit film.
Filmurin hevur fingið sera góð ummælið herheima, og er væl vitjaður í biografinum. Filmurin gongur í Havnar Bio.
Les ummælið: Dreymar við Havið: Eitt satt lítið meistaraverk


text:
How art thou fallen from heaven, O Lucifer, son of the morning! how art thou cut down to the ground, which didst weaken the nations!
( Isaiah 14:12 )
Hvør ert tú fallin frá himni, O Luçifer, sonur morgunsins! hvør ert tú høgdur niður til jarðarinnar, sum veiktirt tjóðirnar!
( Esaiah 14:12 )
KJB: Lucifer, son of the morning
Heb.: Helel ben Shakar
Helel merkir “Ljósberi”, sum er “Lucifer” á latíni (Luci = ljós,
fer = at fara, flyta)
ben = sonur
Shakar = morgun
Hebraiska orðið fyri stjørna, sum er “kokab”, finst ikki í hesum avsnittinum í nøkrum hebraiskum handriti á allari jarðaryvirflatuni. Mangir týðarar hava verðið villleiddir til at skriva “morgunstjørna”, men hetta er dikterað av traditión, (sum Satan stendur aftanfyri); tí sum sagt, so finst orðið “stjørna” als ikki í nøkrum hebraiskum handriti yvirhøvur.
Hetta er eitt týðiligt dømi um, at bíbliutýðing má, skal, og eigur at geva gætur eftur hvørjum orði SUM STENDUR SKRIVAÐ, ja, hvørjum stavilsi av hvørjum orði; einkið at útilata, og einkið at leggja afturat (uttan so tú setur tað í skráskrift, fyri greitt at vísa, at givna orðið ikki finst í undirliggjandi tekstinum). Hesum grundleggjandi reglum fylgir King James Bíblian til fulnar. Føroyska King James er í útgangspunktinum ein orð-fyri-orð týðing av ensku King James. “What you see is what you get”.
Traditión eigur sjálvandi ONGANTÍÐ at diktera nakaðsumhelst.
Týtt úr bókini “New Age Bible Versions”,
eftir Gail Riplinger; síðu 42-43:
… Ein kanning av upprunaliga Hebraiska vil reka burtur eina og hvørja hvørvisjón um, at “morgunstjørna” er góðtakiligt at seta ístaðin fyri orðið “Luçifer.” Hebraiska sigur “helel, ben sjachar”, sum er neyvliga týtt, “Luçifer, sonur morgunsins.” NIV og NASB (+ J. Dahl, og V. Danielsen) geva eina Enska (og føroyska) týðing sum um tað Hebraiska segði, “Sjachar kokab, ben sjachar”, ella, “morgunstjørna, sonur morgunsins” (ella dimmalættingar). Tó stendur orðið fyri stjørna (kokab) ongastaðni í tekstinum. Eisini sæst “morgun” einans eina ferð, sum KJV sýnir, ikki tvær ferðir sum nýggjar versjónir hevda. Orðið “kokab” er týtt sum “stjørna” tylftir av ferðum av NIV týðarum; morgun ella dimmalætting er líkaleiðis brúkt fleiri hundrað ferðir. Útgávufólk av nýggjum versjónum vita, at “boqer kokab” er “morgunstjørna”, við tað at tað er brúkt í Job 38:7. Um Guð hevði ætlað at siga “morgunstjørna”, kundi hann havt endurtikið tað her. Orðið sum hann valdi, “helel”, sæst onga aðrastaðni í Gamla Testamentinum, júst sum “Luçifer” sæst onga aðrastaðni…
Hví “Morgunstjørnan”?
Síðustillingin av Luçifer við morgunstjørnan rísur ikki frá Hebraisku bíbliuni, men frá klassiskari mytologi, eini keldu av beiskum vatni, ikki ætlað av Guði at vera okkara “kelda av livandi vøtnum” (Jeremiah 17:13). Referansu-verk innramma, at útskiftingin er bygd á”.. klassiska mytologi um planetina Venus.” (F.L. Cross (Ed.), Oxford Dictionary of the Christian Church (N.Y.: Oxford University Press, 1974) s. 841). Bara av tí at Satan hevur sannført heidna heimin um at tengja hann við Venus, morgunstjørnuna, er einkið grundarlag fyri endurtøkuni av hasi “mytuni” av Christnum lærdum.
Men II. Timotheus 4:3-4 sigur, at tíðin fyri fáblar, mytur, er komin.
Tí tann tíð vil koma, tá ið teir vilja ikki úthalda heilnæma Guðslæru; men eftir sínum egnu lystum skulu teir hópa til sín sjálvs frálærarar, havandi skriðandi oyru;
Og teir skulu venda burtur oyrum sín um frá sannleikanum, og skulu verða vendir at fáblum. (muthos (gr.): frá hvørjum enska orðið “myth” kemur).
Hvør er “Morgunstjørnan”
Ultimativa Guðsspottanin kemur fyri, tá ið “morgunstjørna” tekur plássið hjá “Luçifer” í Esaiah 14. Jesus Christus er “morgunstjørnan”, og er eyðmerktur sum slíkur í Opinb. 22:16, 2:28 og II. Pætur 1:17. Við hesum sniðfundiga skifti, smýgur Satan ikki bert snildisliga út úr myndini, men livir upp til sítt navn “ákærarin” (Opin. 12:10), við at royna at gera Jesus Christ til umskrivingar-evnið í Esaiah 14.
NASB økir um sítt lutverk sum illgerari við at seta tilvísingina, II. Pæt. 1:17, við síðuna av Esaiah 14:12, fyri at fast-stoypa teirra hugskot um, at stykkið vísir til Jesus Christ heldur enn Lucifer.
So vit siga: Luçifer, sleik dustið, gamli!
Nú ert tú avdúkaður; eisini her í Føroyum.


text:
Orð: Kari Sandvik
Lag 1: Aksel Agerby
Lag 2: Magne Nilssen
Týtt úr donskum: Meta av Fløtum
Upprunaheiti: Lille er jeg nok
1. Um eg eri lítil, røkki eg
heilt til Himmals upp, eg veit ein veg,
Gud ein stiga gjørdi, eg tí kann
ganga allan vegin upp til hann.
2. Lætti fótur klívur upp hvørt stig,
Jesus letur mær upp bønarlið,
og við Faðir mín eg tala kann,
alt eg bera kann fram fyri hann.
3. Fyrst eg takki, so eg biðja má
fyri mær og mínum foldum á,
faðir, móður, systkjunum hjá mær,
vinum mínum bæði fjart og nær.
4. Gud veit alt, hann vinur mín jú er,
síðan leiðin niður aftur ber.
Ikki alt, eg bað um, fái eg,
bert tað, hann veit, best er fyri meg.
5. Hvítir einglar leiða allan veg,
Gud mær segði, at ein eigi eg.
Fegin eri eg um stigan her,
himmalbrúgvin besta her í verð.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, April 8, 2012
Ehrman móti Infidel Guy
Hetta sjónbandið er beinleiðis stuttligt. Inniheldur eitt stutt útvarpsprát sum brádliga broytist til eitt kjak millum tekstkritikkarin Bart Ehrman og ateistin Infidel Guy.
Ehrman ein agnostikari, er nútíðar mest aktivi kritikkari av kristnu trúnnið og so er hann eisini serfrøðingur innan søguligari gransking. Tað kom tí ivaleyst rættuliga óvart á infidel Guy, at Ehrman ikki tekur undir við teimum typisku ekstremu pástandunum við oftani hoyra frá ný-ateistum.


text:
Fólkaskúlaráðið handað álit um 10. flokk (kelda www.mmr.fo)
Fólkaskúlaráðið hevur handað landsstýriskvinnuni í mentamálum, Rigmor Dam, eitt álit um 10. flokk í Fólkaskúlanum. Álitið verður nú viðgjørt í ráðnum, og í næstum verða politisku flokkarnir kallaðir inn til fund.
Seinastu árini hevur skúlabyrjanin verið nógv viðgjørd. Minni hevur verið tosað um tíðarskeiðið, tá næmingarnir enda Fólkaskúlan.
Í Føroyum hava vit 9 ára undirvísingarskyldu, og tí er 10. flokkur eitt eyka skúlaár, sum ikki hevur somu krøv sum hini skúlaárini. 10. flokkarnir eru sera ymiskir bæði viðvíkjandi stødd og innihaldi, men ein stórur partur av næmingunum heldur fram í 10. flokki. Fólkaskúlaráðið valdi tí at viðgera 10. flokk.
Niðurstøðan hjá Fólkaskúlaráðnum er, at tað er týdningarmikið at halda fast við eitt 10. floks tilboð, men ávísar tillagingar og broytingar eiga at vera framdar.
Mælt verður m.a. til at skipa fýra 10. floks eindir kring landið, so eindirnar gerast hóskandi í stødd. Eisini verður mælt til nakrar innihaldsligar broytingar, so 10. flokkur strembar meira eftir at verða byrjanin til tilgongdina hjá næmingunum frameftir, heldur enn endin á fólkaskúlanum. Í viðgerðini hevur ráðið saknað gransking í fólkaskúlanum. Tískil mælir Fólkaskúlaráðið eisini til at seta pening av til hetta endamál.
- Møguligar broytingar og tillagingar skulu gerast eftir grundiga viðgerð, og í fyrsta umfari verða politisku flokkarnir kallaðir inn, so vit kunnu greiða teimum frá álitinum og saman viðgera, hvørja leið vit skulu ganga, sigur Rigmor Dam, landsstýriskvinna í Mentamálum.
Fólkaskúlaráðið hevur sum uppgávu at veita landsstýrisfólkinum í Mentamálum ráð viðvíkjandi fólkaskúlanum. Í ráðnum sita Vagn Foldbo, form., Jenny Lydersen, samskipari, Annika Sølvará, Charlotta Thorsteinson, Høgni Joensen, Súsanna Mortensen og Magnus Tausen, skrivari.


text:
Ætlanin var, at ættarsøgubindið – 3. bind í bygdasøguni Nes, Toftir, Saltnes – skuldi koma út í 2017. Men arbeiðið hevur verið drúgvari enn væntað, og hetta ger, at ættarsøgubindið ikki kemur fyrr enn á vári 2018.
Tað harmar okkum almikið, at ættarsøgubindið gjørdist jólatrøll. Men sum støðan er, fær tað ikki verið øðrvísi. Afturfyri kunnu vit vóna, at ættarsøgan gerst so lýtaleys, sum gjørligt.
Tað hevur ikki skortað upp á hjálp at fáa seinasta tilfarið til vega. Her hugsa vit fyrst og fremst um myndirnar, sum eini 30 fólk úr bygdunum settu sær fyri at savna inn eftir 10 døgum. Talan gjørdist um einar 800 myndir, og av teimum eru umleið 500 valdar út til ættarsøguna. Í flestu førum er talan um familjumyndir.
Umframt sjálva ættarsøguna, verða einar 50 síður við frásagnum um allar vanlukkurnar í bygdunum frá 1600-talinum til okkara dagar. Eisini verður ein leitiorðalisti til øll trý bindini.
Nes kommuna
Jóhannus Danielsen, borgarstjóri


text:
Barbara í Gongini
-
Barbara í Gongini in Damen
- Bekleidung von Barbara í Gongini
- Kleider von Barbara í Gongini
- T-Shirts von Barbara í Gongini
- Dessous von Barbara í Gongini
- Jacken von Barbara í Gongini
- Bodies von Barbara í Gongini
- Tops von Barbara í Gongini
- Daunenjacken von Barbara í Gongini
- Leggings von Barbara í Gongini
- Hosen von Barbara í Gongini
- Jeansjacken von Barbara í Gongini
- Marlenehosen von Barbara í Gongini
- Sweatshirts von Barbara í Gongini
- Jeans von Barbara í Gongini
- Skinny Jeans von Barbara í Gongini
- Longsleeves von Barbara í Gongini
- BHs von Barbara í Gongini
- Bügellose BHs von Barbara í Gongini
- Strickjacken & Cardigans von Barbara í Gongini
- Mehr
-
Barbara í Gongini in Herren
- Bekleidung von Barbara í Gongini
- T-Shirts von Barbara í Gongini
- Hosen von Barbara í Gongini
- Pullover von Barbara í Gongini
- Mäntel von Barbara í Gongini
- Schmuck von Barbara í Gongini
- Jeans von Barbara í Gongini
- Shorts von Barbara í Gongini
- Bermudas von Barbara í Gongini
- Longsleeves von Barbara í Gongini
- Mehr


text:
Kennir tú minstu ferðaskrivstovuna í Danmark, sum samstundis er heimsins størsta?
Navnið er Nazar. Nú kemur Nazar til Føroya og bjóðar til eitt charterkvøld saman við ferðaskrivstovuni Fonn Flog. Ein ferð á einum virði á kr. 18.000 verður trekt ímilum tey, sum koma. (2 x kr. 18.000)
Føroyingar hava ferðast við Nazar síðan 2005 og nú er tíðin komin at hitta teir á heimavølli. Vanliga arbeiðir Nazar ikki saman við øðrum ferðaskrivstovum, men av tí at stjóranum, Kemal Yamanlar, dámar so væl føroyingar, hevur hann avgjørt at samstarva við Fonn Flog. (Sum ungur arbeiddi hann sum tíðindamaður í Føroyum.)
Vit vóna, at ordiliga nógv koma til kunningarfundin á Hotel Klaksvík hóskvøldið 11. juni kl. 20:00 og í Mentanarhúsinum í Runavík 12. juni kl. 21:00 og harvið fáa íblástur til næstu dreymaferð. Vit hava fleiri føroyingar, sum ferðast við okkum hvørt ár og vit síggja hetta sum ein serstakan møguleika at hitta teir á heimavølli og samstundis eisini at hitta nýggjar kundar, sigur Bettina Bai, sum er PR-leiðari.
Høvi verður eisini at seta Bettinu frá Nazar spurningar og at hoyra um summarkatalogið 2009. Hetta verður samskipað saman við ferðaskrivstovuni Fonn Flog.
Nazar hevur spisialiserað seg í luksuriøsum "all inclusive-familjuferðum" til ein kappingargóðan prís. Teirra eyðkenni eru: all-inclusive hotel, sum liggja beint við strond, rúmligar familjusvitur til min. fýra persónar, serliga stórir svimjihylar, skandinaviskir ferðaleiðarar, vatnparkir og aktivitetsferðaleiðarar. Nazar bjóðar hotel, sum eingin annar norðurlendskur ferðafyriskipari kann.
Nazar er einasta luksuscharterselskap í Danmark og tað stendur í stórum vøkstri. Tað er partur av heimsins størsta ferðaorganisatión TUI, sum Star Tour eisini hoyrir til.
Til bæði kvøldini verður drigin ein vinningur millum tey, sum eru møtt upp, sum er eitt gávukort upp á eina ferð fyri tvey á einum virði á kr. 18.000.
Nazar flýgur til 22 flogvallir í Norra, Svøríki, Danmark og Finnlandi til Turkalands og Grikkalands. Nazar væntar, at flyta umleið 65.000 gestir í 2009.
Øll eru hjartaliga vælkomin. Tilmelding er ikki neyðug.
Tað kostar einki at sleppa inn. Kaffi og køkur verður at fáa.


text:
Og ta fylgjandi náttina stóð Harrin hjá honum, og segði, Ver við gott treyst, Paulus: tí at eins og tú hevurt vitnað um meg í Jerusalem, soleiðis mást tú bera vitnisburð eisini í Róm.
( Gern. Áp. 23:11 FKJ )
7 ¶ Umbiðjið, og tað skal verða givið tykkum; søkið, og tit skulu finna; bankið uppá, og tykkum skal verða latið upp:
8 Tí at hvør tann, ið umbiður, fær; og hann, ið søkir, finnur; og honum, sum bankar uppá, skal tað verða latið upp fyri.
( Matthæus 7:7—8 FKJ )
Tá opnaði Pætur munn sín, og segði, Av sonnum varnist eg, at Guð er eingin metari av persónum:
( Gern. Áp. 10:34 FKJ )
Og dýrdina, sum tú gavst mær, havi eg givið teimum; at teir mega vera eitt, enntá eins og vit eru eitt:
( Jóhannes 17:22 FKJ )
Guð ger ikki mannamun: so far tú á føtur kl. 06:00 í morgisárini og banka.
Jesus letur upp tær eisini.
Guð er eingin metari av persónum. (t.e. ger ikki mannamun.)
(Sitatini eru úr aðru útgávu av FKJ N.T.)


text:
21. Jun 2015
HJÁLP OKKUM AT FINNA EITT SKOTSKT KILT
13. Jun 2015
TAÐ VERÐUR EITT SPENNANDI SUMMAR Í ÁRTann 24. juli klokkan 8 fara tólv føroyingar nevniliga til Skotlands í heilt serligum ørindum. Ferðaseðilin er einvegis, tí ørindi teirra eru einki mætari enn at rógva heimaftur til Føroya. Her standa aðrar manningar klárar at rógvar bátarnar...
27. Aug 2013
SMS kappingin er liðug og vinnarnir til teir tríggjar málningarnar eru funnir.
17. Aug 2013
Livar og Stuart heiraðir á Sjómannadegnum 2013
16. Aug 2013
Tórður Mikkelsen tosar við Livar og Stuart
14. Aug 2013
SMS kapping, tríggir málningar ið Livar hevur mála í ár verða burturlutaðir.
12. Aug 2013
Stuart kemur seinni í vikuni til FO


text:
Hópurin hjá okkum var nakað skerdur í kvøld í mun til dystin í Kaunas. Santos hevði sum kunnugt leikbann, meðan bæði Jóhan og Christian sótu á bonkinum við skaða. Í teirra stað komu Gunnar, Bartal og Teit á vøllin frá byrjan. Hetta hevði so eisini við sær, at René røkti plássið sum vinstri bakkur í kvøld.
Hóast møguleikin at spæla seg víðari í kvøld var lítil, so var møguleiki fyri einum góðum úrsliti til staðar. Vit byrjaðu dystin heilt væl. Longu í 5. minutti vinnur Teit okkum fríspark í góðari støðu í høgru síðu. Tíverri kom einki burturúr tí. Nakrar minuttir seinni fær Arnbjørn eitt gott innlegg. Hann setir høvdið væl á, og roynir at plasera bóltin í trýkantin, men málmaðurin bjargar sera væl til horna. Aftur nakrar minuttir seinni fær Heini høvdið undir bóltin, men aftur verjir málverjin fyri.
Í 20. minutti gerst ein litavskur spælari rættuliga leysur, og endin er, at Rógvi tekur beinini undan honum beint uttan fyri brotsteigin. Dómarin ivaðist ikki, men dømdi fríspark og reytt kort til Rógva. Tað tóktist sum ein harður dómur, men kann nokk forsvarast. Teir fingu so einki burturúr frísparkinum, men nú gjørdist uppgávan so uppaftur torførari. Fróði noyddist so at yvirtaka plássið hjá Rógva í miðverjuni.
Nú løgdu gestirnir meira fyri, og í 29. minutti fáa teir hol á. Eitt skot verður sent móti málinum. Teitur verjir fyri, men á returinum er ein av teirra fyrstur á og smekkar bóltin upp undir nettakið til 0-1. Stutt eftir hetta gerast bæði René og Arnbjørn púra leysir móti málinum hjá gestunum, men helst bíðaði Arnbjørn ov leingi, og so kom málverjin fyri. Í 37. minutti økja teir so um leiðsluna. Ein at síggja til ófarligur bóltur kemur høgt og dalar niður í okkara brotsteig. Tveir av okkara fara upp eftir bóltinum, men hvørgin fær hann. Hetta ger, at ein av teirra kemur at standa púra leysur frammanfyri málinum, og hóast hann gav sær góða tíð, slapp hann at seta bóltin í málið til 0-2.
Minuttin aftaná brýtur René ígjøgnum í vinstru síðu. Hann hevur møguleikan at spæla Teit í høgru, men bíðar helst nakað leingi, soleiðis at tá Teit fær bóltin verður hann hart kroystur og setir bóltin beint við síðuna av. Stutt fyri hálvleik kemur 10arin hjá gestunum hart í Fróða aftanífrá, men einki kort kom frá ikki serliga uttanveltaða dómaranum. Hálvleikur og 0-2, men vit høvdu avgjørt havt møguleikar.
Seinni hálvleikur byrjaði heldur varliga. Gestirnir tóku tað róligt, og vit komu ikki til tað stóra fyrsta korterið. Arnbjørn var rættuliga væl upplagdur í kvøld og royndi eisini at skapa møguleikar sjálvur, men tað var trupult. Beint eftir tímaslagið fingu vit fleiri góðar møguleikar. Fyrst sendi Levi eitt gott fríspark í høvdið á Arnbirni, sum aftur hesa ferð plaseraði bóltin væl, men aftur vardi málverjin væl fyri til horna. Løtu seinni royndi Heini seg við góðum skoti men beint omanfyri. Nakrar minuttir seinni endar gott spæl í okkara høgru við, at Jógvan Rói sendir eitt gott innlegg innfyri, men aftur er málverjin fyri skallaranum hjá Arnbjørn.
Sum hálvleikurin leið tóktist gassið at fara eitt sindur av, og vit komu ikki til tað stóra eina løtu. Í 82. minutti fáa gestirnir brotsspark, sum verður skotið í stongina og inn: 0-3. René og Levi spæla síðani væl saman, men tíverri spurdist einki burturúr. Í 89. minutti bragdaði endiliga hjá okkum. Innskifti Adrian fær ein góðan bólt heilt nær málinum. Hann skallar bóltin yvirum til Levi, sum setir høvdið á, og endiliga fór bólturin í málið til 1-3. Løtu seinni fáa gestirnir aftur brotsspark, og so var 1-4, sum eisini gjørdist endaliga úrslitið. Samanumtikið eitt samlað tap á 1-7 móti einum liði, sum sá út til at vera til at tosa við. Tað er skuffandi.
Vit takka fyri okkum í Europa á hesum sinni og seta fokus á heimligu kappingina. Fyrsti dystur aftaná summarsteðgin verður Ólavsøkudag móti FC Suðuroy.
Koyr á, HB!
Myndir hjá Turið Láadal Sejersdóttir frá dystinum síggjast her
HAGTØLINI
Europa League, 2. undanumfar hósdagin 9. juli 2015 kl. 19:45 á Tórsvølli
HB - FK Trakai 1-4 (0-2)
0-1 David Arshakyan 29’
0-2 Ronald Solomin 32’
0-3 Aleksandr Bychenok 82’
1-3 Levi Hanssen 89’
1-4 David Arshakyan 91’
Gult kort: Heini Vatnsdal, René S. Joensen
Gult kort: Rógvi S. Holm
Dagsins maður: René Shaki Joensen
Liðið: Teitur M. Gestsson – René Shaki Joensen, Gunnar Haraldsen, Rógvi S. Holm, Jógvan Rói Davidsen, Levi Hanssen, Heini Vatnsdal, Fróði Benjaminsen (liðsk.), Bartal Wardum, Teit Jacobsen (Adrian R. Justinussen) og Arnbjørn T. Hansen (Pól Ingason)
Óbrúktir eykaleikarar: Petur S. Thomsen, Johan T. Davidsen og Christian R. Mouritsen
Á beinkinum: Heðin Askham, Tróndur Vatnhamar, Jan F. Jensen og Ólavur Midjord
Dómari: Sandor Szabo (HUN)
Hjálpardómarar: Balázs Buzá og Theodoros Georgiou (HUN)
4. dómari: Jozsef Erdos (HUN)


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Rustarin um Kap Farvel
23.12.2005
Søgan um Kap Farvel selur óføra væl, og er eisini sera forvitnislig at kaga í.
Forlagið Rustarin boðar í tíðindaskrivi frá, at upplagið á 2000 bøkur er næstan alt selt uppá bert 20 dagar.
Forlagið prentaði 2000 bøkur og roknaði man tá við, at hetta var í meira lagið.
Bókin, sum er um fyrsta hekkutrolar føroyinga inniheldur m.a samrøður við Hendrik Old løgtingsmann, Bjørn á Heygum advokat, Ragnar í Vík countrysangara og Benna Joensen skipara, sum siga frá upplivingum sínum á sjónum, men har eru fleir samrøður eisini.
Forlagið eigur onga bók eftir og tí kann hon bert keypast í handlum kring landi.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Uppskot til løgtingslóg um sjálvbodnar kommunusamanleggingar
14.11.2006
Vestmanna Bygdarráð hevði hesar viðmerkingar til uppskotið til løgtingslóg um sjálvbornar kommunusamanleggingar:
"Vestmanna Bygdarráð hevur á bygdarráðsfundi 23.10.-06 viðgjørt lógaruppskotið. Niðurstøðan hjá okkum er, at vit taka undir við størri kommunalum eindum smb. §3 í uppskotinum. Vit halda tó ikki, at ásetingarnar í §2 eru neyðugar, tí tær avmarka tað kommunala sjálvræðið ov nógv. Vit halda, at ásetingin í §3, 1): at stovnseta kommunueindir, sum eru samfeldar landafrøðiliga og samferðsluliga, er nøktandi avmarking fyri samanleggingarmøguleikum.
Vestmanna Bygdarráð heldur, at samanlegging millum Vestmanna og Kvívíkar Kommunur er sjálvsøgd, um lógaruppskotið vinnur frama. Vit meta eisini, at nevndu kommunur eiga at hava møguleika at kanna samanleggingarmøguleikar við allar grannakommunur - t.e. kommunur í Vágum, Tórshavnar Kommunu og Sunda Kommunu."
Fyrispurningur hevur verið í teiginum "Spyr bara" um, hvørjar tankar bygdarráðið ger sær í samband við kommunusamanlegging, og um samráðingar ella fyrispurningar hava verið til Havnar ella kommunurnar í Vágum?
Sí svarið í teiginum "Spyr bara"!
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tað eru viðkomandi yrkisnevnd, sum samtykkir, um eitt virki lýkur treytirnar fyri at verða góðkent. Tær vanligu treytirnar eru:
Um eitt virki ikki í fullan mun lýkur omanfyri nevndu treytir, kann góðkenningin verða treytað av, at partur av læruni kann fara fram á øðrum góðkendum læruplássi - tað, sum nevnt verður útisetavirki. Eisini kann virki, sum á onkran hátt lýkur treytirnar ella partar av treytunum fyri læruplássgóðkenning, fáa fyribils góðkenning at taka lærling í læru.
Ein góðkenning er bert galdandi í 5 ár. Um einhvør broyting hendir, sum kunnu ávirka upplæringarumstøðurnar, hevur virkið skyldu til at boða viðkomandi yrkisnevnd frá hesum.
Avgerðir, sum yrkisnevndirnar taka sambært hesi reglugerð, kunnu leggjast fyri eina kærunevnd.
Umsókn um læruplássgóðkenning skal skrivast á oyðublað, sum fæst frá Yrkisdeplinum ella heintast á heimasíðuni: www.yrkisdepilin.fo. undir Oyðubløð.


text:
Campingtúr á Selatrað 29-31 apríl 2011
So eru vit á veg til Elduvíkar, her steðga vit á at keypa brennievni. Magn
fylti ár og bjóðaði ís, lagkøku, kaffi og okkurt annað frítt, so tað var ikki so
gali :o)
Í Elduvík var einki serligt veður og campingplássi var eitt stórt runudýkið
Her hava vit runda eitt nes uttanfyri Strendir á veg til Selatrað
So eru vit á Selatrað klokkan er um 17.00 og fínasta veður :o)
Gudmundur og Baldur spæla eina løtu meðan grilla verður So var klárt at eta, teir dáma væl búrgarar :o)
Her hava teir funni ein krossfisk
Tá liðugt var at eta, var fari at leita eftir krabbum, men funnu ongan haldi
teir krógvaðu seg fyri sólini :o)
Mega gott veður, men eitt sindur kalt klokkan er um 20 á kvøldi
Hesar fligurnar hava ikki langa tíð eftir á lívi, ætlað at fiska í morgin og
skulu brúka agn
Nú er klokkan næstan 11 um kvøldið og tað er songartíð
Ringt at leggja seg at sova :o)
So er tað leygardagur, teir spæla eina løtu og so fara vit ein túr í
viðarlundina
Vit høvdu matpakkað við
Bobby fekk nakrar litrar av vatni omaná seg tilsamans :o)
Baldur vísti okkum summarhúsini hjá ommusystur síni
So at hvíla seg eina løtu meðan vit gjørdu klárt at grilla
Laila fór ein gangitúr
Ein campingvognur stendur á einum stykki, ætlað til vognin, sera hygghygg
Áðrenn vit fara at sigla í gummibáti, keyptu teir báðir í kioskini á
campingplássinum
FILMAR: Gummibát1 Gummibát2 Bát3 Bát4 Bát5
Aftur at hvíla seg eina løtu við onkrum spølum ;o)
Teir spæla við smáar krígsmenn og tanks
Knappiliga fann Gudmundur ein krabba so tað var stuttligt
Gudmundur og Baldur hava verði eftir fligum, nú fara vit at fiska
Vit oyddu ongan stovn á hesum sinni
Gudmundur rann niðan í bilin eftir kikaranum, men sá ongan fisk :o)
Sunnudagur 1. mai Laila er farin ein túr við Bobby
Áðrenn hon fór túr setti hon eplir útá, vit ætla at fara niðan í viðarlundina
ella í ánna at eta turran fisk, spik og eplir hmm
Royndu at fáa nøkur kombikk, men heldur ikki her hóttu vit nakran stovn, vit
sóu tó fleiri men tey vóru mega stigg
So er tíð at rigga av og fara heim, klokkan er nú 17.30
Selatrað í bakgrundini
Steðgaðu eina løtu á Strondum, Nólsoyggin aftanfyri, eisini síggja vit Toftir
So var hesin túrurin at enda komin, ein sera góður túrur við mega góðum veðri


text:
Jólakonsertin hjá Føroya Symfoni Orkestur.
6/12-2008 Kl. 16:00
Jólakonsert hjá Føroya Symfoni Orkestur í Ítróttarhøllini í Runavík.
Aftur í ár verður vælumtókta jólakonsertin hjá Føroya Symfoni Orkestri í Ítróttarhøllini í Runavík.
Fyri mong er hetta konsertin, ið veruliga setir gongd á jólahýrin. Tónarnir eru lættir og altíð er okkurt skemtiligt at hoyra ella síggja. Eisini er hugaligt at síggja so nógvar ungar tónleikara spæla við í orkestrinum.
Á skránni verður hugnaligur jólatónleikur, 150 børn fara at syngja, og øll sleppa at syngja saman við stóra symfoniorkestrinum.
Atgongumerkir á 75 kr. fáast til keyps á Kunningarstovunum í Runavík, Klaksvík, Tórshavn og í Norðurlandahúsinum.


text:
Iqaluit
Iqaluit er ein býur í Kanada. Inuktitut-mál:"Staður við nógvum fiski". (Áðrenn 1987 var býurin kendur sum Frobisher). Býurin er høvuðsstaðurin og størsti býurin í tí kanadiska økinum Nunavut. Býurin liggur á suðurstrondini á Baffin oynni við Frobisher Víkina. Í 2006 var íbúgvaratalið 6.184. Býurin varð fyrstu ferð bygdur í 1942, tá hann var stovnaður sum amerikonsk flogbasa. Býurin hevur verið høvuðsstaður í økinum Nuvanut síðan økið var sett á stovn í 1999. Iqaluit er eitt nú kendur fyri lærda háskúlan: Nunavut Arctic College.


text:
Skrivað hevur Iðunn Tótudóttir
Nú styttist til, at 3.g’arir kring landið skulu lata BV3 uppgávuna inn. Røddin tosaði við Fríða Slættalíð, sum skrivaði sína BV3 fyri einum ári síðani. Hann gav okkum nøkur ráð til, hvussu tú best ber teg at.
- Hav eina tíðarætlan fyri skrivingina
- Tað stóra málið við BV3 er sjálvandi at fáa uppgávuna gjørda so góða sum gjørligt, men tað kann vera ringt at halda yvirlitið, um tú allatíð fokuserar uppá tað stóra málið. Tí er tað týdningarmikið, at tú hevur nøkur smærri mál, sum tú vil røkka, ið fevna seg yvir dagin ella tíman.
- Ein tíðarætlan kann verða eitt yvirlit, sum sigur, at hesi tíðpunktini skrivi eg um hesi evni, ella tíðarætlanin kann fara meira í smálutir. T.d kanst tú hava løtur, har tú bara skrivar alt, sum kemur í høvdið uttan at hugsa um rættstaving o.a.
- Skil ímillum skriving og frítíð
- Tað er týdningarmikið at hava ein skilnað millum skriving og frítíð. Hjá mær virkaði tað væl at leggja alt samband við umheimin frá mær, meðan eg skrivaði. Tað vil siga sløkkja telefon, Facebook og alt tað. Endamálið við hesum er at hava eitt klárt sinn,meðan tú skrivar.
- Tá tú so ikki skrivar, er tað gott at duga at traðka burtur frá uppgávuni og gera okkurt, sum einki hevur við uppgávuna at gera.
- Halt døgnrútmuna, hóast tað er freistandi at sova leingi
- Tað er gott at royna at fara tíðliga upp um morgnarnar at skriva, tí tá er sinnið fríkst og úthvílt.
- Brúka automatisku funktiónirnar á word, meðan tú skrivar
- Tey teknisku og formligu amboðini á word eru týdningarmikil. Til dømis síðuuppsetan og automatisku funktiónirnar til yvirskriftir, innihaldsyvirlit, sitat og bibliografi. Allarhelst hevur tú fingið vegleiðing í nýtsluni av teimum, men tað er eisini týdningarmikið, at tú brúkar amboðini, meðan tú skrivar. Soleiðis sleppur tú undan at skula leita ymiskt fram í uppgávuni í síðstu løtu og stríðast við at fáa uppgávuna skrivaða á rættan formligan hátt.
- Ver avgjørd/ur generelt
- Ver avgjørd/ur við háttalagnum, sum tú brúkar og møguliga skriva háttalagið í innganginum. Ver avgjørd/ur í nýtsluni av sitatum og spyr læraran, hvat ið er fyritrekt
- Ikki skriva uppgávuna frá A-Z
- Tá eg var komin til síðstu dagarnar av BV3-tíðarskeiðinum, var tað torført at finna motivatiónina til halda á at skriva. Tá eg las uppgávuna aftur mánaðar seinni, helt eg, at hetta kundi síggjast aftur.
T.d vóru partarnir ikki líka langir og kundu kanska verið kreativari. Tað kann vera klókt at hava meiri fleksibilitet millum partarnar, meðan tú skrivar.
- Fá onkran at rættlesa uppgávuna
- Til mína breytarverkætlan fekk eg ongan at rættlesa uppgávuna fyri meg, tí vóru eisini nógvar stavivillur og fleiri orðingar, sum kundi verið betur.
- Hetta er sjálvandi keðiligt, tí í ringasta føri verður samanhangurin ella boðskapurin í setninginum mistur. Tí kann tað viðmælast at fáa sær ein rættlesara.
- Ver sjálvkritisk/ur, men lít á teg sjálva/n
-Tá man situr hesar tvær vikurnar, kann tað oftani kennast kaotiskt. Tað var eisini mín uppfatan av BV3, tá eg var liðugur. Tá eg so nakrar mánaðir seinni las uppgávuna, fann eg útav, at mesta av uppgávuni var, sum eg ynskti hana at vera.
Í síðsta enda mást tú bara líta á tína egnu evnir men sjálvandi við sjálvkritikki.


text:
Orð: Kajfinn Hammer
Lag: Samarkand/Thorstein Bergman
Viðmerking: Yrktur í februar 2009.
1. Sólin skínur, fleyrið smýgur gjøgnum hárið,
fuglar láta, blómuangin ger mær væl;
hjartans fegin stígi eg útum í várið,
tá eg møtti tær – men ei teg fekk í tal!
Og eg skilti við tað sama, hvat var galið,
tað, sum stundum víst er mongum áður hent,
at á lívsins vegi sjálvur ein ger valið,
um frá Guði burt ein aftur vildi vent!
2. Eftir standi eg so hugtómur og raktur,
spurningar og sárur tregi fyllir meg;
og meg minnist, vinur mín, tá tú gekst vaktur,
og so ovurfegin valdi Lívsins Veg.
Men sum frá leið fyri trongd tú ei vart spardur,
freistingar og svik smátt tærdu burt tín frið;
tá við Jeriko tú sligin lást og særdur,
eingin steðgaði, øll gingu tey framvið!
3. Enn eg standi spyrjandi í tonkum tómum,
sól og fuglasongur bera boð um vár;
fram við vegnum angar fjálgt av vársins blómum,
eins og balsam leggja smyrsl á lívsins sár.
Hoyr, mín vinur, ert tú nívdur, svikin, skaddur,
Frelsarin jú sjálvur kendi svik og nívd!
Á, eg ynski bert, tú finnur Vegin aftur
og fært lut í Harrans undurfullu lívd.


text:
Rudyard Kipling skrivaði í 1895 yrkingina “If”. Henda yrking er vorðin heimskend, og um fólk ikki kenna hana, so er tað helst tí, at tey ikki hava fylgt nóg væl við í enskum, tá ið tey gingu í skúla.
Í Vencli, ið kemur um páskirnar, hava vit “If” í føroyskari týðing. Tað er ein av allarbestu týðarum okkara, Axel Tórgarð, sum hevur týtt.
Ymsikt er, hvussu henda yrking hevur verið lisin upp. Nógv hava roynt seg, og vit fara her at leggja út nakrar upplestrar av somu yrking.
Her lesur Martin Shaw
Harey Kartel
Dennis Hopper
Robert Morley
Og ein upplestur við enska tekstinum
OMR


text:
Hetta er ikki nógv, tá ið hugsað verður um, at býur, ljóð, yrkingar og tónleikur og luktur og alt blandast saman til eina stóra upplvingarsama fyllu. Hetta eru bara løtumyndir frá eini ógvuliga góðari plátuframløðu, sum varð hildin í Steinprenti í kvøld.
Túrurin á veg oman í sól og summari. Nógv verður bygt í Havnini.
Kioskin hjá Astu er tó altíð tann sama. Sumt er ikki heilt forgeingiligt.
Likka á flogi undir hálvum mána.
So er borðreitt við øllum góðum, og klárt er til upplestur og plátuútgávu.
Tað eru hesi bæði, Lasse Thorning Jæger og Lív Maria Róadóttir Jæger, sum hava gjørt tónleik og skriva orð.
Sunleif Rasmussen hugleiddi um tónleik, ljóð og um plátuna, sum vit skuldu hoyra.
Ein megnarkvinna, listakvinnan Ebba Hentze og Oddvá Nattestad vóru komnar at lýða á.
Mikrofonin býðar.
Parið hevur stett seg, og eru farin at lesa. Samrøðan millum ljóð, tónleik og orðini er farin í gongd.
Nógv fólk var og lurtaði.
Lív lesur upp, og pápi Lív er uttanfyri og trillar abbabørnini.
Lasse leggur nálina niður í skeringina.
Eftir upplesturin hevði sólin litað himmalin.
Rasmus gamli. Nógv hevur hann lagt oyrað til.
OMR


text:
Mánadagin 1. mai skipar Havnar Arbeiðarafelag fyri tiltaki á Vaglinum í Tórshavn kl. 15:00. Í ár verður forkvinnan í MBF, Tóra við Keldu, millum røðararnar. Eisini fara Jørleif Kúrberg, ferðaleiðari, og Kári Johansen, arbeiðsmaður, at røða og Havnar Hornorkestur spælir.
Tulkatænasta luttekur við tulki.
Ynskiligt er, at so mong sum gjørligt verða við hendan dagin. Vit møtast í MBF húsinum kl. 14:00 til lætt ábit, og kl. 14:45 verður farið úr MBF húsinum oman á Vaglið. Bjóða øðrum við.
Eftir løtuna á Vaglinum bjóðar Havnar Arbeiðarafelag til ein drekkamunn á Tinghúsvegnum 7. Øll eru vælkomin!
Vit síggjast!


text:
Fřroyingar í Grřnlandi
Forlagiđ Tjarnardeild 2000
Fřroyingar í túsundatali stevndu til Grřnlands í 1959. Landsstýriđ legđi doyđin á at fáa nýggj rćttindi har, tí mřguleikarnir í Íslandi vóru skerdir. Tađ var ikki teytaleyst. Afturfyri máttu nakrir fřroyingar avreiđa til KGH. Teimum mátti landsstýriđ útvega ískoyti, so teir ikki vóru verri fyri enn útróđrarmenninir hjá fřroyskum virkjum.
Bygdar vórđu nýggjar útróđrarstřđir í Borgshavn, Kangarssuk og norđaru havn í Ravnsoynni, og Nordafar grundađi flakavirki í Fřroyingahavnini. Trolarar fóru viđ bátum til Eysturgrřnlands. Stórreiuđarin í Klaksvík, J.F. Kjřlbro, sendi eina heila konvoy av útróđrarbátum hagar viđ farmaskipinum “Karin K” á odda.
Fřroyski skipaflotin undir Grřnlandi var střrri enn árini fyri. Tilsamans vóru meir enn 2200 fřroyingar í Grřnlandi. Millum Nuuk, Tórshavn og Keypmannahavn tók seg upp álvarsom diplomatisk ósemja um Eysturgrřnland. Fřroyingar vórđu hóttir viđ politinum, men tađ vísti seg, at revsireglurnar vóru ikki í lagi.
Fřroyingar máttu tó ganga undir ein sáttmála, sum ikki loyvdi okkum at fiska í sjálvum Ammassalik-fjřrđinum, har mesti toskurin stóđ, og tey víđkađu rćttindini í Vesturgrřnlandi vórđu í hesi syftu avmarkađ til fimm ár.
Til bílegging


text:
Mikudagin setti eitt Boeing 737-800 hjá hollenska flogfelagnum, Transavia seg á flogvøllin í Vágum. Flogfarið er 39 metur langt og 35 metur breitt.
Flogfarið, ið tekur 189 ferðafólk, kom úr Køln í Týsklandi. Við í flogfarinum vóru 80 ferðafólk, sum skulu ferðast í Føroyum til leygardagin, tá ið tey flúgva aftur til Týsklands, upplýsir Vága floghavn..
Transavia er stórt europeiskt lágprísfelag, og hevur høvuðssæti í Hollandi. Tað er dóttirfelag hjá stóra flogfelagnum Air France-KLM.
- Talið av charterflogfarum til og frá Føroyum hevur verið vaksandi seinastu árini. Vit á flogvøllinum eru glað fyri at ymisk sløg av flogførum koma hendanvegin soleiðis, at vøllurin stendur sína roynd, sigur Jákup Sverri Kass, stjóri á Vága Floghavn.


text:
Tvey tilboð komu inn at umvæla reyða bygningin á Eirargarði 16. TN Bygging eigur lægra tilboðið, sum ljóðar á 949.000 krónur, meðan J&K Petersen bjóða seg til at gera arbeiðið fyri 1.469.000 krónur.
Metingin av arbeiðinum, ið snýr seg um at leggja nýggja tekju á og at eftirbjálva undir tekjuni, ljóðar á 800.000 krónur.
Tað er Almannaráðið, sum eigur bygningin, ið virkar sum sambýli hjá 21 fólkum við menningartarni ella fjølbreki, eins og staðið hevur samdøgursumlætting.
Landsverk fer nú sum byggiharri at taka støðu til innkomnu tilboðini.


text:
Andrea Árting var komin væl upp í árini, tá hon í ringastu tíðunum í 30´unum púra óvæntað gjørdist forkvinna í Havnar Arbeiðskvinnufelag. Kreppan hevði við sær, at fakfeløgini vóru undir trýsti. Hetta nervaði tó ikki Andreu. Hon var órødd, og hon segði altíð tingini beint fram sama, hvar ið hon var. Við sínum eyðsýnda sosiala tilviti gjørdist hon ein ímynd fyri fakfelagsstríðið í Føroyum í 20 øld. Alt sítt vaksna lív setti hon rættindini hjá kvinnum í brennidepilin. Hóast hon ongantíð sat á tingi, so virkaði hon í roynd og veru sum ein sosialpolitikkari. Lønin hjá arbeiðskvinnunum var størsta partin av 20 øld væl lægri enn hjá monnunum. Hetta setti Andrea sær fyri at broyta. Í 1977 rakk hon loksins úrslitinum, at kvinnur og menn skuldu fáa líka løn fyri sama arbeiði.Tá hon seinni sama árið legði frá sær sum forkvinna í Havnar Arbeiðskvinnufelag, var hon 85 ára gomul. Lagt til rættis: Ivan Hentze Niclasen.
Dokumentarsendingar eiga sín fasta part av sjónvarpsskránni. Dokumentar er ein breið sjangra. Her verða gjørdar bæði feature sendingar við menniskjaligu frásøgnini í sentrum, magasin sendingar og gravandi sendingar við fokus á óreglusemi í samfelagnum. Innihaldsliga fevna sendingarnar um alt frá søgu, siðsøgu og lívsstíli til sosialrealismu og portrett.


text:
Árinsmeting av útbyggingini av elverkinum á Sundi góðkend
SEV hevur søkt um góðkenning at byggja nýggja støð við fýra motorum í grótbrotinum vestan fyri verandi elverk á Sundi.
Sambært § 16 í elveitingarlógini skal ravmagnsframleiðari gera umhvørvisárinsmetingar, áðrenn loyvi til framleiðslu verður givið. Í árinsmetingini skal verða mett um, hvørjar møguligar fylgjur ætlaða virksemið kann hava fyri umhvørvið.
Nýggju motorarnir kunnu framleiða upp til 9,2 MW hvør. Reinsiverk, sum minkar um útlátið av nitrogenoxidum (NOx) við umleið 75%, er á øllum motorunum.
Motorarnir fara í fyrstu syftu at framleiða elektrisitet úr tungolju, men kunnu umbyggjast til eisini ella bert at brúka natúrgass sum brennievni. Teir elstu motorarnir á verandi verki skulu vera til at taka í nøkur ár, tá stórur tørvur verður á orku ella onnur viðurskifti gera tað neyðugt. So hvørt varandi orkukeldur verða útbygdar, fer Sundsverkið at vera eitt verk til at taka og bert veita orku, tá onnur orka ikki er tøk.
Umhvørvisstovan góðkennir umhvørvisárinsmetingina hjá SEV. Hetta hóast útlit ikki eru til, at framleiðslan av elektrisiteti við olju á Sundi minkar munandi komandi 10 árini. Hinvegin sær ikki út til, at hon fer at vaksa munandi. Umhvørvisstovan metir tí, at árinini á umhvørvið kring elverkið á Sundi sum heild fara at verða minni, enn tey hava verið seinastu mongu árini, av tí at verkið fer at hava fýra nýggjar og virknari motorar við nitrogenoxidreinsing av roykinum, sum frá líður lækkandi svávulinnihald í brennievninum, tryggari verju móti óhappum frá oljugoymslunum, betri spillvatnsskipan og betri ljóðdoyving á nýggjaru bygningunum. Árinini verða enn minni, um nýggja støðin sum frá líður fer at brúka natúrgass sum brennievni í staðin fyri tungolju.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 19. juni 2017.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Sjálvstýrandi skip á breddan á ráðstevnu
Danska sjóvinnuráðið varpar saman við Danske Rederier, Danske Maritime og IDA Maritim ljós á sjálvstýrandi skip á eini altjóða ráðstevnu í Keypmannahavn í morgin. Serfrøðingar úr øllum heiminum fara at leggja síni sjónarmið fram.
”Endamálið við ráðstevnuni er at fáa nýggjastu vitanina um maritimu tøkniligu loysnirnar fram í ljósið. Vit skulu halda fram við tætta samstarvi okkara í alheims maritima heiminum, so vit kunnu gagnnýta nýggju møguleikarnar, sum tøkniliga menningin gevur okkum. Eg síggi gagnnýtsluna av talgilding, sjálvstýrandi skipum og nýggjari tøkni sum heild sum avgerandi fyri, at maritima økið kann halda fram við vøkstrinum, sum vit allatíðina hava fyri eyga,” sigur Andreas Nordseth, stjóri í Søfartsstyrelsen.
Danska sjóvinnuráðið gav í fjør út eina undangreining um sjálvstýrandi skip í samstarvi við DTU. Næsta stigið í arbeiðnum við regulering á økinum er tikið í sambandi við, at Søfartsstyrelsen og Rambøll/CORE seinni í ár koma við eini nýggjari frágreiðing, sum leggur dent á ítøkilig øki, har støða skal takast til regulering, skrivar Søfartsstyrelsen í tíðindaskrivi.
Hetta arbeiði skal tryggja, at Danmark skapar karmarnar, áðrenn vinnan av álvara kann fara undir at brúka nýggjar tøkniligar loysnir í skipaferðsluni.
Ráðstevnan verður hildin í Keypmannahavn í morgin, týsdagin.
Kelda: Søfartsstyrelsen/maritimedanmark.dk


text:
Allar kvinnur í aldrinum 50-69 ár fáa nú innbjóðing frá Landssjúkrahúsinum við tilboði um screening fyri bróstkrabba.
Í dag eru fyrstu innbjóðingarnar sendar út, og hesar kvinnurnar koma til screening í mars mánaði.
Screening er kanning av frískum bólki av borgarum, har endamálið er sjúkufyribyrgjan.
Tilsamans 5700 kvinnur eru í aldurbólkinum 50-69 ár. Screeningin verður tí gjørd í fleiri umførum yvir komandi 2 árini.
Í hesum fyrsta umfarinum fáa 829 kvinnur innbjóðing. Tá 2 ár eru liðin, og allar kvinnur í aldursbólkinum hava fingið tilboðið, fáa fyrstu kvinnurnar tilboð av nýggjum.
Bræv við kunning og viðtalutíð verður send í MínBoks. Tær kvinnurnar, sum ikki hava Mínboks fáa innbjóðing sum vanligt bræv.
Kanningin, sum fer fram sum ein myndatøka á Røntgendeildini, tekur bert fáar minuttir.
Ein spurnarkanning seint í fjør vísti, at nærum 85% av kvinnunum í ásetta aldursbólkinum ætla at taka av møguleikanum fyri screening fyri bróstkrabba. Tað er væl fleiri enn í grannalondunum.
Les meira um screening fyri bróstkrabba á heimasíðuni hjá Landssjúkrahúsinum her.


text:
Kol
Kol er eitt slag av legugrýti, ið stavar frá steinrunnum í plantuleivdum. Kol hevur verið høgt líka síðan miðøld; í Føroyum tó síðan 17. øld. Nøkur nám, sum tey føroysku, eru opin út í lendið, men aðrastaðni liggja tey flestu námini langt undir jørð. Nú á døgum verður nógv framkomin útgerð nýtt í flestu kolanámum í t.d. USA og Evropa. Kol liggur ofta í lindum millum aðrar jarðlindir. Í Suðuroy eru flestu staðir tvær kolalindir, við leirlindum bæði undir, yvir og ímillum. Skilt verður millum tvey sløg av føroyskum koli, strípukol og nýrakol. Fólk hava í øldir brent kol til matgerð og hita. Alla 19. øld var kol størsta orkukeldan í heiminum. Dampmaskinurnar, ið elvdu ídnaðarkollveltingina, vóru kolfýrdar. Enn verður nógv kol brent, eisini í elverkum at gera streym. Kol er eisini týdningarmikið ráevni í mongum ídnaði, serliga stál- og jarnídnaði. Kol er uml. 80 til 90 % reint kolevni ella karbon. Tað verður eisini nevnt steinrunnið brennievni, tí tað er komið av plantum, sum vuksu fyri nógvum mió. árum síðan. Í føroyskum koli eru m.a. leivdir av ovurstórum furutrøum, sum vuksu her fyri einum 50 mió árum síðan. Enn er nóg mikið av koli til orku í mong hundrað ár aftrat. Men mong stúra, tí kol dálkar illa, tá ið tað verður brent.
Liggur kolið ovarlaga, verður tað brotið í opnum námum. Fyrst verður grivið omanav, og so verður kolið brotið. Men oftast liggja kolalindirnar so djúpt, at hetta ikki ber til. Tá verður ein gong grivin niður á kolið, og síðan verður grivið inn eftir kolalindunum. Væl inn í okkara øld varð kol mest nýtt at hita upp við og at kynda undir guvumaskinum í verksmiðjum, skipum og tokum. Seinastu tíðina hava diesel- og olja-motorar tikið yvir. Nú hevur kol trý høvuðsnýtsluøki: sum brenni í hitakraftverkum, at bræða jarn við og sum ráevni í karbokemiska ídnaðinum, t.v.s. at vinna úr tí ymiskar evnafrøðiligar sambindingar, sum verða nýttar at gera t.d. oljur, litevni, plast, sproytievni, kunsttøð, o.a.
Upprunin til kol [rætta | rætta wikitekst]
Kolið, vit brenna, er fleiri millióna ára gamalt. Tað er komið til fornum gróðri á okkara leiðum í einum heitum og gróðrarmiklum tíðarskeiði í jarðarsøguni. So hvørt sum fræ, leyv, deyðar greinar og viðarbular savnaðust í skógarlendinum, kom rot í. Sum frá leið, kom hetta tilfar undir farg av tyngdini á grótinum, sum legðist omaná, vatnið varð kroyst burtur úr tí, og so við og við gjørdist tað fyrst til mógv og seinni til kol, sum treytað av hvussu høgt trýstið og hitin hava verið, verður flokkað í fimm ymisk kolasløg. Fyrsta kolið var sumstaðni til longu fyri 300 mió árum síðan. Trø og plantur skolaðu við ánni út í vatnið, og lógu seinni undir í runu. Tá ið planturnar tornaðu so líðandi í rununi, vórðu tær til mógv. Turkaður mógvur verður torv. Føroyingar skóru nógv torv fyrr. Nakað av mógvinum gjørdist av trýsti og hita til brúnkol. Brúnkol varð m.a. høgt í Jútlandi Seinna heimskríggji. Føroyska kolið er á markinum ímillum steinkol og brúnkol. Í Suðuroy hava teir høgt kol í Randabotni og í Hvalba. Teir góvust í Rangabotni í 1970, men í Hvalba verður høgt eitt sindur enn. Í mong hundrað ár máttu menn høgga kolið við hond. Nú brúka teir trýstluftborar og teldustýrdar gravkýr.
Fólk hava, har sum kolið er, í fleiri túsund ár havt kol til brenni. Tey funnu kolamolar í homrum og bóru til hús. Men tey høgdu ikki kol, sum tey gera nú. Bretar vóru fyrstu menn, sum fóru at høgga kol at selja; tað var fyrst í 18. øld. Kolið varð selt til húsbrúk í teimum stóru býunum. Seinast í 18. øld kom trongdin eftir koli at økjast, tí tá var dampmaskinan, sum gongur við koli, tikin í nýtslu í ídnaðarhúsum, smiðjum og vevstovum um alt landið. Tá fóru menn av álvara at grava seg niður í jørðina eftir koli, og kolagrevstur kom at vera ein týðandi táttur í tí enska búskapinum. Kol hevur til okkara dagar verið høvuðsbrenni í heiminum, men verður nú meira og meira otað burtur av gassinum og oljuni.


text:
Heilsufrøðingur
Karin Strøm er heilsufrøðingur í Vágs Skúla
Teldupostur: Karin.strøm@vagsskuli.fo
Skúlaheilsufrøðingurin bjóðar vegleiðing um heilsu, menning og trivnað. Umframt at gera funktiónskanningar, hevur skúlaheilsufrøðingurin eisini persónligar samrøður við barnið, eins og bólka- og floksundirvísing við ymiskum viðkomandi evnum.
Harumframt skal heilsufrøðingurin eygleiða heilsuviðurskiftini hjá einstaka barninum eins og almennu umstøðurnar fyri hesum.
Vegleiðing verður eisini veitt til foreldur og starvsfólk á skúlanum.
Meira er at lesa á www.gigni.fo heilsufrøði til børn og ung á netinum.


text:
Orð: Chr. Ludwigs
Lag: Johannes Beck
Týtt: Victor Danielsen
1. Eg helt, at eg visti, hvat kærleiki var,
og góðan meg sjálvan sá,
men kom so í andanum á Golgata,
sá dómin Jesusi á.
2. Eg hoyrdi, hann bað fyri bøðlunum teim,
sum negldu á krossin hann;
tá fekk eg at skilja, at eg óndur var,
meg sjálvan aftur har fann.
3. Við krossin á Golgata fall eg á knæ,
um synd mína græt eg har,
meg harðan og kaldan sá í hjartans grund,
sá eg ein syndari var.
4. Har Jesus bar dómin, ið meg skuldi rakt,
hann, sum aldri gjørdi synd;
men Harrin meg vitjaði í somu stund,
læt upp mær eyguni blind.
5. Eg fekk har at hoyra tey lívsælu orð,
sum sálini veittu frið,
at tá ið Guds Sonur har bar heimsins synd,
bar mínar syndir hann við.
6. Tey fullu við hvíld yvir hjarta mítt har,
tey orð: Tað er alt fullført;
eg synd mína havi sæð, og Frelsarin
til Guds barn hevur meg gjørt.


text:
Bókin Træplanting í Føroyum í eina øld – A century of tree-planting in the Faroe Islands, serrit nr. XIV av Fróðskaparriti, ritstjórn Andrias Højgaard, Jóhannes Jóhansen og Søren Ødum, varð givin út í 1989 av Skógfriðingarnevndini í samstarvi við Føroya Fróðskaparfelag.
Í 1885 varð farið undir ta fyrstu royndina at gera eina viðarlund í Føroyum, og við 100 ára høvið ynskti Skógfriðingarnevndin at lýsa gongdina á hesum málsøki farnu øldina. Bókin hevur vakt ans, og hóast nøkur ár á baki nú, er hon framvegis ein hin hollasta kunningin um viðarvøkstur í Føroyum.
Nú er bókin tíverri útseld, men til ber at heinta hana her í pdf-sniði.


text:
Upphav MykinesFřroyar eru partar av norđuratlantiska basaltháslćttanum viđ trimum hřvuđsflřum: niđasta er elst, millumfláin yngri og ovasta, sum er yngst. Niđastu basaltfláirnar komu av veldigum goskluftum, har grótbrćđingin spríkti upp úr. Í Hólmsgjógv sćst upp til 50 m. hřg flá, ein hin střrsta í Fřroyum.
Millum gosini hava veriđ langir steđgir, og tá tćrdist og molnađi fasti kletturin og gjřrdist jřrđildi. Gróđur festi smátt um smátt og tók seg sum frá leiđ fram til rćttuligan skógarvřkstur. Kolalindir siga frá hesum, tí hon er gjřrd úr fornum gróđri. Plantumynstur eru funnin. Í Mykinesi síggjast kolalindir daga undan og viđ Válgarbrúgv undir Ketilsheyggi, 370 m. yvir havinum, hava teir hřgt kol.
Mykines er gott dřmi um, hvussu vit hugsa, at runi (lava) hevur runniđ, breitt seg og síđani storknađ. Tađ sćst á Kumlum, í Hellisgjógv, undir Manni vestan fyri Kumlar og á beru suđursíđini úti í Hólmi.
Omaná kolalindini sćst reyđliga royđugrótiđ, sum er samantrýst gosřska. Tađ sćst í Lendingargjónni og ađra stađni í teimum suđurvendu, steyrrćttu bergum. Ůti í Hólmi og ađrastađni viđ finst bleytari tilfar frá gosunum (gosbřklar, gosilska ella goseyrur).
Runi (lava) storknar hornrćtt móti křlingini og fćr mangt eitt stabbaskap. Í Steinskógini í Korkadali síggjast heldur óregluligir stabbar, fýra- ella fimmhyrntir, upp til 30 m. hřgir. Tess tjúkkari runalagiđ gerst, tess spakuligari křlnar tađ, og stabbarnir verđa hřgir. Tess skjótari runi (lava) křlnar, tess minni vera stabbarnir, sum tí lćttari ávirkast av veđri, vindi, frosti og aldu.
Hólmsgjógv skilir Hólmin og oynna og er partur av eini gong. Ein gong er ein riva, sum gongur uppeftir gjřgnum fleiri fláir; runi (lava) verđur kroyst uppeftir í gongini - ella rennur niđur í tćr. Her eru stabbarnir vatnrćttir, smáir og yngstir. Runi (lava) loysist lćttari, so veggirnir standa eftir sum gjáir ella sund. Ađra stađni síggjast helli ellar djúpar smogur.
Fyrsta gjógvin vestan fyri Hólsmgjógv er ein gong, sum máast. Hon er javnfjar viđ Hólmsgjógv, og so nógv er máađ, at hol er á norđursíđuni. Sjógvurin rennur sama veg út úr gjónni sum í Hólmsgjógv. Tá fjřra er, kann í báti hómast ljós gjřgnum Hólmin. Gongin rřkkur upp til teir tunnu, vatnrćttu stabbar , sum bera grasklćdda goseyrin.
Hugsast kann, at um nakrar řldir ella ártúsund eru tvćr Hólmsgáir!
Jarđfrřđislig áhugamál.
Mykineshólmur.Í Hólmsgjógv síggjast tjúkkastu fláir í Fřroyum. Allur Hólmurin hevur hall móti landsynningi; vestast er halliđ 18 stig, tađ brattasta í Fřroyum! men minkar móti eystri, og í Hólmsgjónni er halliđ 13 stig; eystast í oynni 8 stig.
Tjúkkur goseyrur viđ síđum grasi liggar ovast á Hólminum. Tađ kann vera, at hetta eru leivdir av hřgum fjalli norđanfyri Hólmin; men haviđ hevur máađ tađ burtur.
Vestanfyri Hólmsgjógv sćst í břkkum goseyrur, leir og smřl kolalind. Hugsast kann tí, at her hevur veriđ vatn/á í so kvirrum střđi, at tilfar er sokkiđ til botns.
Mitt á Hólminum síggjast viđ sjóvarmálan vakrar veiftralík basaltřki og lítil hylur. Niđri viđ kranan, sum stendur á sementstoyping, síggast stór stabbalík basaltřki.
Vestast standa drangarnir báđir fáar metrar úr landi, Flatidrangur syđri og eystari, Píkarsdrangur vestari og norđari. Teir eru breiđir í neđra og standa á hřgari basaltflřu. Á báđum hava súlur reiđur. Vestanfyri drangarnar liggur Steinurin. Millum hann og Hólmin rekur vestfalliđ í 10 tímar, og steymurin er sera harđur.
Fjřrudalsnev.Fjřrudalsnev stingur seg út millum Viđarhelliđ og Lendingargjónna. Har standa neystini og motorhúsiđ til bátadráttin.
Hann gongur oman til bátahylin, sum er vardur av brimgarđi. Her sćst gras og goseyrur; eisini eru toftir av fleiri neystum, sum er dottin á sjógv seinastu 50 árini. Móti útsynningi er flá av reyđligum goseyri og leiri, og í hesum finnast 20 m. yvir havinum brúnt leir viđ trimum fáum cm. tjúkkum fláum av leirjarnsteini. Omaná liggja fleiri fláir av leiri, sandi, goseyri og royđugróti. 20˝ m. uppi sćst tunn kolalind, og har eru funnar merki eftir plantu, metaseqoia occidentalis.


text:
Mentanarnevndin hjá Runavíkar Kommunu hevur á fundi týskvøldið gjørt av at seta Svend Højgaard í starv sum bókavørð á Bókasavninum við Løkin. Sjey umsóknir vóru til starvið.
38-ára gamli skálamaðurin, Svend Højgaard, er útbúgvin cand. scient. bibl. Hann hevur fjølbroyttar arbeiðsroyndir sum bókavørður á Føroya Landsbókasavni og nú seinast sum Býarbókavørður á Býarbókasavninum í Havn.
Nýggi bókavørðurin, sum er fyrsti fulltíðarsetti bókavørðurin í Runavíkar Kommunu, kemur at virka í glasiliga Bókasavninum við Løkin, sum er í sama bygningi sum Skúlin við Løkin og Løkshøll. Runavíkar Kommuna fegnast um, at munagott virksemi nú verður at finna í góðu kørmunum við Løkin.